
הכנסת העשרים
מושב שלישי
<פרוטוקול מס' 559>
מישיבת ועדת הכלכלה
יום שלישי, כ"ד בתמוז התשע"ז (18 ביולי 2017), שעה 12:30
<סדר-היום:>
<הצעת חוק משק החשמל (תיקון מס' 14) (תכנית רב-שנתית וועדה בין-משרדית לעניין ייצור חשמל מאנרגיה מתחדשת), התשע"ז–2017 (פ/1544/20)(כ/699), של חה''כ איתן ברושי, איל בן ראובן, מכלוף מיקי זוהר, מסעוד גנאים,  דב חנין, נורית קורן, איילת נחמיאס ורבין, מיקי רוזנטל, קסניה סבטלובה, מנואל טרכטנברג, אראל מרגלית, מיכל בירן, נחמן שי, יואל חסון, אברהם נגוסה מיקי לוי, יואב קיש, אלי אלאלוף, מירב בן ארי, רועי פולקמן, ענת ברקו, עליזה לביא ונאוה בוקר>
נכחו:

<חברי הוועדה:> 
איתן כבל – היו"ר
איילת נחמיאס ורבין

יעקב פרי

עיסאווי פריג'
חברי הכנסת:
איתן ברושי
יעל כהן-פארן
<מוזמנים:> 
	דרור וגשל
	–
	עו"ד, ייעוץ וחקיקה, משרד המשפטים

	עינב סולטן גוטגליק
	–
	לשכה משפטית, משרד האנרגיה

	רות קירו
	–
	ראש ענף אנרגיה, המשרד להגנת הסביבה

	רעות רבי
	–
	ראש תחום אנרגיה, המשרד להגנת הסביבה

	שניר ניב
	–
	רפרנט אנרגיה, אגף תקציבים, משרד האוצר

	גלי דינס
	–
	לשכת היועמ"ש, המשרד להגנת הסביבה

	איתן ארם
	–
	ראש חטיבת הגנת הסביבה ותשתיות, משרד הביטחון

	ברק נחשון
	–
	מהנדס חשמל, משרד הביטחון

	רענן אמויאל
	–
	מנהל תחום תכנון, משרד החקלאות ופיתוח הכפר

	עינב סירקיס
	–
	רפרנט גז טבעי ואנרגיה, מינהל התכנון

	ד"ר עמית מור
	–
	אקו-אנרג'יות כלכלי אסטרטגי וגם מהמרכז הבין-תחומי הרצליה

	ד"ר יונתן אייקנבאום
	–
	קמפיינר, גרינפיס

	מיכאל מקייה
	–
	יועמ"ש, רשות החשמל

	לימור בן יצחק
	–
	עו"ד, מחלקה משפטית, רשות החשמל

	גיל יהודה
	–
	מנהל מח' פיתוח מערכת המסירה וההשנאה, חברת החשמל

	שחר ניצן
	–
	ראש מדור תכניות מתאר חטיבת תפ"ט, חברת החשמל

	נתנאל היימן
	–
	מנהל תחום אנרגיה, התאחדות התעשיינים

	סער נועם בן צבי
	–
	סמנכ"ל איגוד חברות אנרגיה ירוקה לישראל

	חיים חבלין
	–
	מנהל מח' חקלאית, התנועה הקיבוצית

	עינת גידלי
	–
	עמותת "פנים חדשות"


<ייעוץ משפטי: >
איתי עצמון
<מנהלת הוועדה:>
לאה ורון
<רישום פרלמנטרי:>
רונית יצחק
<<הצעת חוק משק החשמל (תיקון מס' 14) (תכנית רב-שנתית וועדה בין-משרדית לעניין ייצור חשמל מאנרגיה מתחדשת), התשע"ז–2017 (פ/1544/20)(כ/699)>> 

של חברי הכנסת איתן ברושי, איל בן ראובן,  מכלוף מיקי זוהר, מסעוד גנאים,  דב חנין, נורית קורן, איילת נחמיאס ורבין, מיקי רוזנטל, קסניה סבטלובה, מנואל טרכטנברג, אראל מרגלית, מיכל בירן, נחמן שי, יואל חסון, אברהם נגוסה מיקי לוי, יואב קיש, אלי אלאלוף, מירב בן ארי, רועי פולקמן, ענת ברקו, עליזה לביא ונאוה בוקר

<היו"ר איתן כבל:>
שלום לכולם, צהריים טובים, גברתי מנהלת הוועדה, יועץ משפטי, רשמת, דובר, חברים נכבדים, הנושא שלשמו התכנסנו זאת הצעת חוק עם הרבה מאוד חברי כנסת, אבל נברר מהי. בסוף אני מקווה שגם נצליח באמת להגיע היום לסיום. איתן ברושי החתים את כל הכנסת, רק אותי לא, אבל לא נורא, בסדר, לא קרה כלום. ועוד הוא רוצה שאני אדחף לו את החוק. בסדר, לא חשוב, שיהיה. 

<איתן ברושי (המחנה הציוני):>
נפוליאון אמר שתראו אותם כשהם חוזרים. 
<היו"ר איתן כבל:>
חצי כנסת פה, חצי כנסת החתים, אתה מבין. 

<איתן ברושי (המחנה הציוני):>
נטפל בזה בדברי התודה.
<היו"ר איתן כבל:>
ברשותכם, הצעת החוק שאנחנו עוסקים בה: הצעת חוק משק החשמל (תיקון מס' 14) (תכנית רב-שנתית וועדה בין-משרדית לעניין ייצור חשמל מאנרגיה מתחדשת), התשע"ז–2017, להכנה לקריאה שנייה ושלישית, ואני מתכוון לסיים את זה היום. 
ברשותכם, אני רוצה להגיד ככה – ואני אומר את זה גם לאיתן שהוא באמת באמת חברי, ואני לא אומר את זה כפתיח, אלא באמת, ואנחנו עובדים ביחד גם על העניינים האלה – אני לא עף על החוק. אני אומר את זה בלשון עדינה, לא כי הכוונה לא נכונה. לא הצלחנו – אני אומר את זה גם ובעיקר למשרדי הממשלה – למצוא נוסח הולם. הנוסח יותר מדי פתלתל, שלא אוחז באמת בתוכו או מכיל, ממלא, אבל בסוף בסוף החלטתי ללכת אתו בעניין הזה, וגם משרדי הממשלה בסוף התכווננו בעניין הזה, וכדאי שגם נאמר את הדברים האלה. כי ברגע שסיכמנו שיש גם חשיבות לדקלרציה, שהיא נותנת לאלה שנמצאים בשדה, בשטח של העיסוק היום יומי, וזה נותן להם רוח גבית, אני אומר שגם זה חשוב. 
<עיסאווי פריג' (מרצ):>
איפה הבעיה שלך עם החוק?
<היו"ר איתן כבל:>
אתה מחזיר אותי עכשיו לשעתיים-שלוש שעות דיון בפעם הקודמת, עיסאווי. 

<איתן ברושי (המחנה הציוני):>
כבר עשינו את זה.
<היו"ר איתן כבל:>
כבר עברתי את השלב הזה, וכבר הושבנו את המשרדים, הייתה פה סאגה. אני לא רוצה עכשיו לחזור על העניין הזה – ומול משרד האוצר - -
<לאה ורון:>
האנרגיה, הסביבה ורשות החשמל. 

<היו"ר איתן כבל:>
- - ומשרד האנרגיה ומשרד הגנת סביבה ורשות החשמל, ובמקום "ו" "יאמר גם", והאם להוריד את ה"גם" ולשים את ה"ו". כל מיני עניינים, אני אומר את זה קצת – אבל אנחנו מבינים בדיוק על מה אנחנו מדברים מבלי שנרחיב יתר על המידה. ואני רוצה לסיים את התהליך הזה היום. אם איתן פרנס הנשיא שנופש בקפריסין, הנשיא העולמי של האנרגיה המתחדשת, אם הוא מרגיש שיש חשיבות לחוק, שהוא נותן להם רוח גבית, גם אם היא לא משהו שהוא לפעולה מיידית, אז כמו שאמרתי, סברתי שראוי - - -
<עיסאווי פריג' (מרצ):>
מה מנע את המשרד מלעמוד ביעדים לאורך התקופה? 

<היו"ר איתן כבל:>
כפרה עליך, בוא נחזור, בוא נציע לך להגיש הצעת חוק עכשיו מהתחלה. בוא נתחיל את הכול מהתחלה. אנחנו כבר פה בסוף, אח שלי, עיסאווי, כבר שאלנו את כל השאלות. 

<עיסאווי פריג' (מרצ):>
אני חוזר בי.
<היו"ר איתן כבל:>
היה פה שני המנכ"לים, היה פה מנכ"ל הגנת הסביבה, היה פה מנכ"ל משרד האנרגיה, וכל השאלות האלה נשאלו. בגלל זה זה גם התעכב כל כך הרבה זמן.
<יעקב פרי (יש עתיד):>
איתן, תן לנו לעשות את עצמנו שאנחנו מתעניינים. 

<היו"ר איתן כבל:>
אני אגיד לך מה ההבדל, אתה עושה את עצמך כי היית בדיונים, עיסאווי באמת שואל. 

<עיסאווי פריג' (מרצ):>
אני באמת שואל. אני קורא על היעדים. 

<היו"ר איתן כבל:>
ברשותכם, נעשה את זה הכי קצר בעולם. ד"ר יונתן אייקנבאום. 
<יונתן אייקנבאום:>
כן.
<לאה ורון:>
ביקשת רשות דיבור.

<היו"ר איתן כבל:>
רשות דיבור. אאפשר לך לומר את הדברים. מי שירצה להתייחס מחוץ לאטמוספירה לחקיקה, נאפשר לו. אחר כך נעבור להקראה.
<יעקב פרי (יש עתיד):>
אנחנו רוצים גם כל אחד להעיר הערה.
<היו"ר איתן כבל:>
בואו הנה, כמה מילים על כמעט כלום.

<עיסאווי פריג' (מרצ):>
כן, אבל איך אמרת לי עכשיו, צריך להפיל את ההצעה פה בגלל איתן, לא?
<היו"ר איתן כבל:>
אדוני.

<יונתן אייקנבאום:>
אדוני היושב-ראש, ההערות שלי הן על גוף החוק עצמו.
<היו"ר איתן כבל:>
אז כשנגיע להקראה.

<יעקב פרי (יש עתיד):>
רגע, אבל תיתן לנו הערות כלליות.

<היו"ר איתן כבל:>
בבקשה, אדוני.

<יעקב פרי (יש עתיד):>
אני רוצה קודם כול לברך את איתן ברושי. למרות שיש הסתייגויות כאלו או אחרות, אני חושב מניסיונותיי לטפל באנרגיות מתחדשות, לאו דווקא במשק החשמל, אני יכול לומר שבעולם אידיאלי לא היינו צריכים בכלל להקים שום ועדה ושום דבר שיגרום בסופו של דבר שהחלטות ממשלה חשובות והכרחיות בסופו של דבר - - -

<היו"ר איתן כבל:>
תבוצענה. הן לא מתבצעות.

<יעקב פרי (יש עתיד):>
הן לא מתבצעות. ואני חושב שהחלטות הממשלה לבד והמציאות לבד. ועדת הכלכלה נכנסת בדיוק, או מנסה להיכנס בדיוק באותו תפר.

דבר שלישי, הרי זה לא סוד שהעולם כולו רץ, לא מתקדם, לכיוון אנרגיה ירוקה ולכיוון אנרגיות מתחדשות. וישראל, מצד אחד אנחנו חלוצי טכנולוגיה; מצד שני אני מוכרח להגיד, אנחנו שמים מקלות בגלגלים אחד יותר מהשני, ואני לא חושב שזה במכוון. זה ביורוקרטי, ולא עובד. 
ולכן, כל צעד, גם אם הוא חלקי, להגדלה של אנרגיה מתחדשת בשוק החשמל הוא צעד הכרחי, צעד נבון, ואני מאמין שנוכל למצוא גם את האיזון הנכון. וברכות לברושי ולוועדה.
<היו"ר איתן כבל:>
תודה. תודה לחבר הכנסת פרי. אני מצטרף לכל מילה שלך. אני רק רוצה לומר, לפחות לפי מחקרים שהתפרסמו לאחרונה, כי אני לא רוצה לפתוח כאן את כל הדיון, יש לנו את הגז, ואנחנו כל כך בעניין של גז, גז, גז, גז, שזה דיון, דרור, בפני עצמו. חיבור מפעלים לגז עם כל הקשקשת וכל - - -
<דרור וגשל:>
זה יערה.
<היו"ר איתן כבל:>
אני יודע שזאת יערה. אבל אתה פה עכשיו - - -

<דרור וגשל:>
אני הנציג של - - -
<יעקב פרי (יש עתיד):>
איתן, הם גם למדו להעביר מאחד לשני.
<היו"ר איתן כבל:>
כן. דרך אגב, כשאתה מגיע לאגף תקציבים או למשרד המשפטים בכלל, יש לך סדר פעולות שאתה למד, אז זה חלק מהכללים. 

<איתן ברושי (המחנה הציוני):>
הם לומדים מהגדולים.
<היו"ר איתן כבל:>
בקיצור, מה שאני אומר לכם, אני מצטרף לדברים שלך, ואני חושב שהסיפור של הגז במידה מסוימת גורם לדחיקת הטיפול באנרגיה המתחדשת וקידום האנרגיה המתחדשת, ולשיטתי, לפחות, זה חבל מאוד. עיסאווי, משפט. 

<עיסאווי פריג' (מרצ):>
משפט. א', ברכות, אני מצטרף.
<היו"ר איתן כבל:>
עוד לא העברנו, אבל ברור שאנחנו מצביעים בעד.
<עיסאווי פריג' (מרצ):>
יש הסכמה שניתן לו. אבל, חברים, אני אגיד שני משפטים. בהמשך למה שפרי ציין, במדינה מתוקנת ומתקדמת וטכנולוגית אנחנו לא היינו צריכים לחכות להצעת חוק כזאת. היום היעדים מזה שנים רבות, שמציבים לגבי האנרגיה המתחדשת, לא מצליחים לעמוד בהם. היום לפי מיטב ידיעתי עומדים על כ-3% מגה-ואט מסך ייצור האנרגיה המתחדשת. זה עצוב מאוד. 
אני מאוד מקווה – כי אתה לא מתנגד למדיניות השר בעניין, הוא כל הזמן מציין את זה – אני מאוד מקווה שהצעת החוק הזו אכן תתרום ולו במעט בניסיון להגיע ליעד. שיהיה בהצלחה. אבל הפתרון צריך להיות גם אצל השר איך אנחנו עושים את זה. 

<היו"ר איתן כבל:>
תודה. אנחנו עוברים להקראה, ברשותכם. בבקשה, אדוני.
<איתי עצמון:>
אני מבקש להגיד משפט. הצעת החוק היא תיקון לחוק משק החשמל, והיא עוסקת בשני עניינים. הנושא הראשון הוא הכנת תוכנית רב-שנתית בידי שר האנרגיה; והנושא השני הוא הקמת ועדה בין-משרדית. אני מבין, כפי שהובא לידיעתי הבוקר, שמשרדי הממשלה הגיעו להסכמה בנושא הוועדה הבין-משרדית, כלומר לעניין התוכנית הרב-שנתית. 

<יעקב פרי (יש עתיד):>
לגבי ההרכב שלה, איתי, בנושא הרכב הוועדה.
<איתי עצמון:>
כן, בעניין הוועדה הבין-משרדית יש הסכמות ששונות מהנוסח שהתקבל בקריאה הראשונה. ולעניין התוכנית הרב-שנתית, למעשה הנוסח יהיה כפי שהתקבל בקריאה הראשונה – תקנו אותי אם אני טועה. 
<גלי דינס:>
לא הספקנו. נעשו ניסיונות להגיע לתיאום, מכיוון שהדיון נקבע אתמול אז לא הספקנו.
<היו"ר איתן כבל:>
בקיצור, אנחנו צריכים להכריע, ולא פעם ראשונה. יהיה בסדר. 

<יעקב פרי (יש עתיד):>
זה בדיוק ככה.

<היו"ר איתן כבל:>
אני כל הזמן מכריע פה, זה חדש לך? אנחנו כל היום פה עסוקים בלהכריע מה שהממשלה לא מסוגלת. 
<מיכאל מקייה:>
אבל בהצעת החוק בקריאה הראשונה זה לא הופיע, אז רק בהערה. 

<היו"ר איתן כבל:>
לא משנה.

<יעקב פרי (יש עתיד):>
אנחנו מכינים את זה לשנייה ושלישית עכשיו.
<היו"ר איתן כבל:>
מיכאל, אני רק אומר, הצעת חוק זה בעצם המלצת חוק, והיא עוברת תהליכים והיא משתנה, וברוב המקרים – דרך אגב, אתה תמצא את ההצעה שנכנסת, והיא שונה לגמרי ממה שהיא עוברת בקריאה שנייה ושלישית.
<איתי עצמון:>
זאת אחת המטרות של הדיון בוועדה. 

<היו"ר איתן כבל:>
לא חשוב, לא הבנתי מה אמרת, אבל נתקדם. לא הבנתי מה רצית ממני עכשיו.
<יעקב פרי (יש עתיד):>
לפי דעתי הבעיה בוועדה זה הארגונים.
<לאה ורון:>
ממרס 2017, מאז שעברה הצעת החוק במליאת הכנסת בקריאה ראשונה הם לא הספיקו לסכם ביניהם.
<מיכאל מקייה:>
אני לא חושב שצריך להכריע במשהו שהממשלה לא הסכימה עליו.
<היו"ר איתן כבל:>
האמת, אתם רוצים עוד שנה?

<יעקב פרי (יש עתיד):>
סליחה, היושב-ראש. איתי, אני מבין שהבעיה בוועדה אלו אותם ארגוני איכות הסביבה, מי יהיה מהם חבר בוועדה או איך הם יוצגו שם. 

<איתי עצמון:>
כרגע, לפי הנוסח, מדובר על ועדה בין-משרדית שכוללת נציגים של משרדי הממשלה ואינה כוללת נציגים של גופים אחרים.
<היו"ר איתן כבל:>
תכף ניגע בזה.

<איתי עצמון:>
אני מציע שקודם אני אקרא את הסעיפים שלא שנויים במחלוקת. 

<עיסאווי פריג' (מרצ):>
תתחיל להקריא, כשנגיע לשם נתעכב.

<היו"ר איתן כבל:>
נכון, אני מקבל, קודם כול נאשר את כל העניינים שבהבנה ובהסכמה, ולאחר מכן נעבור לכל אותם עניינים שיש ביניהם ויכוח, שזה ההרכב, לדעתי, אם אינני טועה. והנושא השני זה תוקף הוראת השעה.
<איתי עצמון:>
אני רק מזכיר שכרגע לפי הצעת החוק שמונחת על שולחן הוועדה החוק המוצע איננו הוראת שעה. אבל אני מבין שמשרדי הממשלה מציעים שזאת תהיה הוראת שעה.

<מיכאל מקייה:>
נכון.
<היו"ר איתן כבל:>
כשנסיים יש לי שתי שאלות לגורמים המקצועיים פה. אני מקבל הצפה של מכתבים בעניין טורבינות הרוח. 

<עיסאווי פריג' (מרצ):>
מה הנימוק שלהם להציע הוראות שעה?

<היו"ר איתן כבל:>
אני אפילו לא עונה, כי זה נפל לי. אני רוצה לשמוע את העמדה של המשרד להגנת הסביבה, רשות החשמל והגורמים הנוספים שעוסקים בעניין. והיה עוד עניין, לאה, אני חושב שאיזושהי פנייה שביקשו שנשאל אותם בדיון הזה, משהו שהתפרסם בכלי התקשורת, לא זוכר מה. אני מקווה שאצליח להיזכר. 
נזכרתי. זה נגע בפתיח, לאחרונה היה איזה פרסום בכלי התקשורת, עמית, אם ראית את זה גם כן, נדמה לי ב"דה-מרקר" שבעוד 30-20 שנה שני-שליש מתצרוכת החשמל בעולם תעמוד על אנרגיה מתחדשת. והמגמה פה היא כזאת שלא מתכתבת עם העניין הזה. המגמה פה היא לדבר על גז, לא שאני מזלזל בגז, ואנחנו פה עמלים ועמלנו, אבל למה בסוף כל הזמן להיות בדיליי? זאת שאלה שצריך לתת עליה את הדעת. 

<איתי עצמון:>
יש הרבה החלטות ממשלה, יש כמה וכמה. 

<היו"ר איתן כבל:>
אני כבר לא מדבר על החלטות הממשלה. אבל בואו נותיר את זה. בכל מקרה, אני מתכוון אחרי הפגרה לקיים – זה נתון מטורף.

<עיסאווי פריג' (מרצ):>
נכון.

<היו"ר איתן כבל:>
זאת אומרת, שהעולם כבר במקום אחר ואנחנו עוד רבים על חיבורים. 
<איתי עצמון:>
ולא חסרה פה אנרגיית שמש.

<היו"ר איתן כבל:>
ולא חסרה פה אנרגיית שמש.

<איתן ברושי (המחנה הציוני):>
אבל זה בערך כמו בהתפלה. פיתחנו התפלה בשביל מדינות העולם, ופה לא עשו כלום. אותו דבר.
<היו"ר איתן כבל:>
אני אקריא או אתה? בבקשה.
<גלי דינס:>
אני רק אעיר שהנוסח שהועבר אליכם ממשרד האנרגיה לא מתואם אתנו גם לעניין הוראת השעה.
<איתי עצמון:>
אני מציע שתעירו תוך כדי הדיון.

<גלי דינס:>
בסדר גמור.
<לאה ורון:>
יועץ המנכ"ל במשרד האנרגיה כותב שהנוסח איננו מקובל על המשרד להגנת הסביבה. 

<גלי דינס:>
תודה.

<עיסאווי פריג' (מרצ):>
זה אבסורד.

<היו"ר איתן כבל:>
הלאה.

<איתי עצמון:>

	הוספת סעיפים 57ב ו-57ג
	1.
	בחוק משק החשמל התשנ"ו-1996 אחרי סעיף 57א יבוא:


	
	
	"תכנית רב-שנתית לעניין ייצור חשמל מאנרגיה מתחדשת
	57ב.
	(א)
בסעיף זה ובסעיף 57ג – 

	
	
	
	
	
	
	"אנרגיה מתחדשת" – אנרגיה שמקורה בניצול קרינת השמש, רוח, מים, פסולת או ביומסה, או בניצול מקור אנרגיה אחר שאינו דלק מאובן, דלק גרעיני או גז טבעי;

	
	
	
	
	
	
	"ביומסה" – מסת חומר אורגני לא מאובן;

	
	
	
	
	
	
	"דלק מאובן" – דלק הנוצר מהתאבנות חומר אורגני בסביבה מחוסרת חמצן;

	
	
	
	
	
	
	"החלטת הממשלה" – החלטת הממשלה מס' 542 מיום ז' בתשרי התשע"ו (20 בספטמבר 2015"


אלה ההגדרות שנחוצות לעניין התיקון. אני מבקש התייחסות של משרדי הממשלה, אם יש אנשי מקצוע שיכולים לאשר שאכן ההגדרות המקצועיות האלה מדויקות. אני חושב שהנושא עלה בהכנת הצעת החוק לקריאה הראשונה, ואני רוצה לוודא שהמינוחים שמשתמשים בהם כאן מדויקים.

<היו"ר איתן כבל:>
יונתן, בבקשה.

<יונתן אייקנבאום:>
יש פה טעות אחת. לגבי "דלק מאובן", דלק גרעיני או גז טבעי. גז טבעי הוא דלק מאובן, ולכן לא צריך להרבות, אפשר להוריד את זה.
<היו"ר איתן כבל:>
אני חושב שאת ההערה הזו כבר אמרת בפעם הקודמת. 

<יונתן אייקנבאום:>
יכול להיות.
<היו"ר איתן כבל:>
אני זוכר.

<יעל כהן-פארן (המחנה הציוני):>
אם אני יכולה להעיר. כי זה נותן לגז טבעי איזשהו מקום מיוחד. 

<היו"ר איתן כבל:>
שלום, יעל.

<יעל כהן-פארן (המחנה הציוני):>
שלום, צהריים טובים. איזשהו מקום מיוחד כאילו זה לא דלק מאובן, וזה לא נכון, וזה גם מתאר - - - 

<היו"ר איתן כבל:>
נכון, האמת, חברים, אנחנו כבר בהכנה לקריאה שנייה ושלישית, וחזרנו.
<יעל כהן-פארן (המחנה הציוני):>
אבל כשטייניץ עומד במליאה ואומר: גז טבעי זה אנרגיה נקייה, מתחדשת היא לא.
<היו"ר איתן כבל:>
דרך אגב, אמרנו את אותם דברים. ההערות האלה נאמרו גם בפעם הקודמת, וזה היה צריך כבר להיות מובן.
<איתי עצמון:>
מה שכתוב כאן זה מה שאושר בוועדה.
<יעל כהן-פארן (המחנה הציוני):>
מצוין, יאללה, מתקדמים.

<היו"ר איתן כבל:>
אני אומר שהם היו צריכים לתת לנו את ההתייחסות המקצועית לעניין הזה, כי הנושא עלה בדיון.
<איתי עצמון:>
נכון.

<לאה ורון:>
נכון מאוד.
<איתן ברושי (המחנה הציוני):>
אפשר לשאול שאלה? כבל, היועמ"ש, החלטה 542 היא לא היחידה, הייתה גם החלטה נוספת.
<איתי עצמון:>
אבל היא מפנה להחלטות האחרות.
<איתן ברושי (המחנה הציוני):>
אני שואל גם אם יהיו החלטות נוספות. האם זה נכון להזכיר מס' החלטה או לומר החלטות שעוסקות בייצור אנרגיה מתחדשת? יכול להיות שמחר תהיה עוד החלטה, לא נתקן את החוק. למה להיצמד למס' הזה, ולא להגיד החלטות הממשלה?
<היו"ר איתן כבל:>
צודק.

<לאה ורון:>
כל החלטות הממשלה נושאות את הכותרת "הפחתת פליטות גזי חממה וייעול צריכת האנרגיה במשק". 

<היו"ר איתן כבל:>
היא צודקת.

<יעל כהן-פארן (המחנה הציוני):>
זה גם אנרגיה מתחדשת. הבעיה שאתה רוצה להשאיר את 542 כי בה יש יעדים ברורים. 

<איתן ברושי (המחנה הציוני):>
בסדר. אבל אני אומר שבנוסף.
<יעל כהן-פארן (המחנה הציוני):>
בנוסף.

<היו"ר איתן כבל:>
מאה אחוז.

<איתי עצמון:>
כלומר, החלטה כמו החלטה מס' 542 או החלטות ממשלה מאוחרות יותר בעניין ייצור חשמל מאנרגיה מתחדשת. 
<היו"ר איתן כבל:>
כן, גברתי.

<גלי דינס:>
אני רק אומר שאכן הממשלה יכולה לקבל החלטות נוספות בנושא, הן יכולות להיות הגדלת היעדים, אך גם צמצום היעדים. צריך להביא את זה בחשבון. 

<יעקב פרי (יש עתיד):>
בסדר, שזה החלטות - - -
<עיסאווי פריג' (מרצ):>
בסדר. מה זה סותר בחוק?

<יעקב פרי (יש עתיד):>
זה לא סותר.
<גלי דינס:>
מבחינת המשרד להגנת הסביבה, במקור ראה לנכון שאם כבר עושים הצעת חוק, ואני חושבת שיושב-ראש הוועדה הזכיר את זה, אז זה היה נכון לקבע את היעדים, אני אומרת כדעה כללית. מה שהוא הסכים הוא הסכים.
<היו"ר איתן כבל:>
גלי, ברצינות, הרי אני יודע מה עמדת, לפחות, הדרג המקצועי בהגנת הסביבה. אנחנו כבר איך אומרים - - -
<גלי דינס:>
התקדמנו, נכון.
<היו"ר איתן כבל:>
כבר אמר משרד האנרגיה את דברו. אנחנו מנסים למצוא את דרך האיזון הפחות גרועה. אני אפילו לא מנסה להגיד - - -
<גלי דינס:>
אנחנו חושבים שאם להפנות להחלטת ממשלה, אז החלטת הממשלה הזאת כרגע מציבה יעדים שאנחנו - - -
<קריאות:>
- - -

<איתן ברושי (המחנה הציוני):>
בסדר.
<יעל כהן-פארן (המחנה הציוני):>
אנחנו לא רוצים שייסוגו מהן, זאת המשמעות. וחשוב שזה ייאמר לפרוטוקול. אנחנו לא רוצים שייסוגו מהן. 
<עיסאווי פריג' (מרצ):>
אם הם היו עומדים ביעדים שלהם לא הייתם מביאים הצעת חוק. 

<היו"ר איתן כבל:>
חברים, עיסאווי, אני מבין מה שהגב' גלי אומרת. צריך לקחת בחשבון, ואני מסכם את זה, ומשאירים את זה כמו שזה. כי אם יש לנו את 542 שמגדירה יעדים, אם יהיו יעדים יותר מתקדמים, אז מה טובו עליך. הבעיה שהיא שאנחנו רוצים למנוע - - 
<יעל כהן-פארן (המחנה הציוני):>
שינוי לרעה.
<היו"ר איתן כבל:>
- - שינוי לרעה. שזה יהיה המינימום. לכן, זה נכון להשאיר את זה ככה.
<איתי עצמון:>
אם כך, אני לא אתייחס להחלטות אחרות. 

<היו"ר איתן כבל:>
כן.

<עיסאווי פריג' (מרצ):>
מה זה סותר? סתם שאני אבין. איך זה מתנגש עם הצעת החוק אם יהיה שינוי ביעדים? 

<היו"ר איתן כבל:>
כי זה יכול להחליש. חברים, נדבר חקיקה, אנחנו לא רוצים להמעיט. אנחנו רוצים שזה יהיה קו המינימום. אם אתה פותח את זה אתה כבר נותן הכשר מלכתחילה שיהיה שר – בעזרת השם, אם יבוא שר וייקח אותנו למקומות אחרים אז מה טובו, אבל אנחנו לא שם.
<איתן ברושי (המחנה הציוני):>
ההחלטה הזאת היא לכמה שנים. 

<היו"ר איתן כבל:>
אבל החשש שלנו הוא ממי שינסה לגרוע, הוא ידע שיש חוק שהוא יצטרך להתייחס אליו.
<איתן ברושי (המחנה הציוני):>
מאחר שסוכם, לצערי, שאין בחוק הזה יעדים, אלא, כבל, החוק מסתמך על יעדי הממשלה, בעיני צריך לגמור את זה ואני לא רוצה להתעקש, אבל זה לא - - -
<היו"ר איתן כבל:>
אתם עושים לי פיליבסטר.
<איתן ברושי (המחנה הציוני):>
אני מבקש שתשקול עוד פעם עד סוף הישיבה, משום שהממשלה בסוף קובעת את מסגרות היעדים, ויכולות להיות גם החלטות נוספות. לא יקימו על כל החלטה ועדה בין-משרדית. אפילו לא ניסינו להגיע להסכמה על הנוסח. תשקול את זה.
<היו"ר איתן כבל:>
דרך אגב, מי אתם כל אלה שיושבים שם חוץ מחיים שיושב פה ראשון?

(סבב שמות)
<היו"ר איתן כבל:>
תודה, נתנאל. אתה יכול להגיד לפרוטוקול את הקידום.
<נתנאל היימן:>
ראש מטה נשיא התאחדות התעשיינים.
<היו"ר איתן כבל:>
תודה רבה.

<יעל כהן-פארן (המחנה הציוני):>
יפה, נשיא.

<עיסאווי פריג' (מרצ):>
איתן, אני רוצה גם להתייחס לזה. אני מצטרף לאיתן, אני חושב שעצם העובדה שאתה משאיר את 542 זה מחליש את החוק בצורה לא נורמלית, זו דעתי. שמעתי את הנימוק שלך.
<היו"ר איתן כבל:>
אתה לא יכול להחליש את 542 כי הוא 542.
<דרור וגשל:>
542 יכול להשתנות.
<היו"ר איתן כבל:>
אמרתי. אבל זו בדיוק הנקודה. תקשיב, אני בסך הכול מנסה להבין את העניין הזה, להוציא מתחת ידינו את התוצאה הכי טובה לחוק הגרוע הזה. אני מנסה להגיד בצורה מאוד ברורה – 542 היא החלטת ממשלה קיימת. אין לי בעיה עם העניין הזה שייאמר או כל הצעה אחרת, הרי הממשלה יכולה לבוא מחר וגם להעיף את הצעת החוק הזו וגם כל הצעת חוק אחרת. אבל העובדה שאתה מייצר את החקיקה הזו, שהיא המינימום התחתון, היא נותנת סוג של כוח, שאם הממשלה תבוא, היא תיתן הצעות החלטה יותר חזקות. אם אני אומר "או כל החלטה", המשמעות - - - 

<עיסאווי פריג' (מרצ):>
זה לא יגביל אותה. היא יכולה לתת החלטה יותר חזקה, הצעת החוק לא תגביל אותה.
<היו"ר איתן כבל:>
הבעיה שלי היא לא בחזקה. 

<עיסאווי פריג' (מרצ):>
יעדים שונים, היא לא תגביל אותה. 

<היו"ר איתן כבל:>
יעדים יותר חלשים. הבעיה היא לא בלייצר יעדים יותר חזקים.

<דרור וגשל:>
אדוני, צריך להגיד שהיעדים שנקבעו, נקבעו על-פי אמנה. 

<עיסאווי פריג' (מרצ):>
מינימום. רק מינימלי.

<איתי עצמון:>
לא, זה הסכם פריז.

<קריאות:>
- - -

<דרור וגשל:>
לכן סביר שהם לא ישונו. 

<היו"ר איתן כבל:>
יקירי, סליחה, יש נשיא שנבחר לא מזמן, עם כל הכבוד לאמנה - - -

<יעל כהן-פארן (המחנה הציוני):>
אל תזכיר אותו, למה?

<היו"ר איתן כבל:>
לא משנה, אני עונה לדרור. כל אחד לוקח לעצמו את הבטון שלו ואומר: הנה, זה – בא נשיא קצת יותר חזק מהאמנה, אמר את הדברים – נכון, עכשיו הוא מנסה למצוא את הדרך אולי בחזרה – אני מקווה שזה באמת, לא סתם אמירה בעלמא. 
<דרור וגשל:>
רציתי לחדד, כי אני רוצה להגיד משהו אחר. כמו שחבר הכנסת איתן ברושי אמר, לא הייתה כוונה בחוק לקבע את היעדים בחוק. החוק מפנה להחלטת הממשלה, אם החלטת הממשלה תשונה, ואפשר לשנות את היעדים למטה או למעלה, החוק יפנה להחלטה. 

<איתן ברושי (המחנה הציוני):>
יתאים את עצמו.
<עיסאווי פריג' (מרצ):>
אני רוצה חקיקה שהממשלה תעמוד ביעדיה לפחות. היא לא עומדת ביעדיה.
<קריאות:>
- - -

<מיכאל מקייה:>
כולנו רוצים לעמוד בהשגת היעדים, ואנחנו עושים באמת שעות נוספות כדי להשיג את היעדים. בסופו של דבר אנחנו גם לא רוצים להפוך את הממשלה – שעשתה את מיטב המאמצים כדי לעמוד ביעדים ושמסיבות כאלה ואחרות היא לא עמדה ביעדים – לעבריינית. לכן, אני חושב שהניסוח הנוכחי הוא ניסוח ראוי ומאוזן. ואני גם אומר לכם כמייצג פה את הגורמים המקצועיים, שבסופו של דבר יצטרכו להוציא לפועל את ההחלטה הזו, אנחנו באמת עושים את המרב, זה מאוד מאתגר. 

<איתן ברושי (המחנה הציוני):>
אל תהיה בטוח. העולם הוכיח שאתם לא עושים את המרב. מקומות אחרים עושים יותר. עושים יותר. עם פחות שעות שמש עושים כפול מכם.
<יעל כהן-פארן (המחנה הציוני):>
המציאות, המציאות. 

<עיסאווי פריג' (מרצ):>
- - -

<היו"ר איתן כבל:>
איתן, איתן, חברים, סליחה. עם כל הכבוד למיכאל, הוא לא יכול לשאת על גבו את כל העניין.

<איתן ברושי (המחנה הציוני):>
אבל הוא נושא. 

<היו"ר איתן כבל:>
הוא עושה טעות שהוא מנסה לדבר בשם כולם. אני מציע לך לעסוק בחלק הייעוץ המשפטי שבתחום הזה, כיוון שאלה שאמורים לקבל את ההחלטות הגדולות, שרים, מנכ"לים, לא עושים את עבודתם כמו שמצופה, זה הכול. אנחנו אלה שמתכנסים פה כל הזמן, ממש. כבר זה קטע לא נעים שרודפים אחרי הממשלה להוציא מן הכוח אל הפועל את ההחלטות שלה, שאנחנו עמלנו כאן כדי להפוך אותן - - - 

<עיסאווי פריג' (מרצ):>
כן, החלטה ליישם חוק - - - 

<לאה ורון:>
- - - הייתה לוועדת הכלכלה ועדת משנה לנושא אנרגיה מתחדשת.
<דרור וגשל:>
חשוב לי להבהיר שהבנו שונה את הצעת החוק כרגע באמת. חשוב לי להבהיר שזה ברור שהצעת החוק כרגע לא קובעת את היעדים, גם לא מינימום.
<היו"ר איתן כבל:>
ברור, דרור.
<איתן ברושי (המחנה הציוני):>
סיכמנו את זה כבר מזמן. 

<היו"ר איתן כבל:>
דרור, בסדר, זה עניין ברור. תציע הצעה לנוסח.

<איתי עצמון:>
מכיוון שכרגע אנחנו דנים בסעיף ההגדרות - - - 

<היו"ר איתן כבל:>
כמה על כלום אפשר לדבר?
<עיסאווי פריג' (מרצ):>
זה לא כלום.
<היו"ר איתן כבל:>
אתה לא יודע כמה זה כן.
<עיסאווי פריג' (מרצ):>
- - -
<היו"ר איתן כבל:>
עזוב, עשה לי טובה. עיסאווי, בוא נתקדם.

<איתן ברושי (המחנה הציוני):>
בוא נתקדם.

<איתי עצמון:>
אני מבין שקודם כול השינוי בהגדרה "אנרגיה מתחדשת" הוא מחיקת המילים "או גז טבעי". ולעניין החלטת הממשלה, אני מציע לא לכלול את ההגדרה הזו בנוסח, ואנחנו נעבה את סעיף קטן (ב), שהוא הסעיף המהותי. אחרי שאקרא אותו אני אציע הצעה בעניין הזה.

<היו"ר איתן כבל:>
בסדר. 
<יעל כהן-פארן (המחנה הציוני):>
אז אתה מוחק?
<לאה ורון:>
בינתיים ההגדרה של החלטת הממשלה לא מונחת לפני חברי הכנסת. 

<היו"ר איתן כבל:>
הוא ייתן הצעה שנותנת מענה.

<איתי עצמון:>
סעיף רחב יותר.

<עיסאווי פריג' (מרצ):>
החלטת הממשלה – אתה משאיר את ההגדרה איך שהיא כאן?
<היו"ר איתן כבל:>
הוא יתקן אותה. אז את מה נעלה להצבעה?

<איתי עצמון:>
את סעיף קטן (א) של סעיף 57ב רבתי. 

<היו"ר איתן כבל:>
מי בעד? ירים את ידו. עם התיקון. 

הצבעה

בעד – פה אחד
סעיף 57ב(א) אושר.

<עיסאווי פריג' (מרצ):>
בלי החלטת הממשלה. 

<היו"ר איתן כבל:>
תודה. זה לא הסעיף הזה. הלאה.

<איתי עצמון:>
סעיף קטן (ב) זה הסעיף האופרטיבי, אני אקרא אותו כפי שמוצע בהצעת החוק שפורסמה לקריאה ראשונה.
	
	
	
	
	
	
	"(ב)
השר יגבש תכנית עבודה רב-שנתית לעניין ייצור חשמל מאנרגיה מתחדשת, שתכלול פעולות לביצוע בכל שנה לשם עמידה ביעדים לייצור חשמל מאנרגיה מתחדשת שנקבעו בהחלטת הממשלה; אין בהוראות סעיף קטן זה כדי לגרוע מסמכות השר לפי סעיף 57א." 


מה שאני מציע זה לשנות את הנוסח של סעיף קטן (ב), כך שתוכנית העבודה הרב-שנתית שעל השר לגבש תהיה תוכנית לשם קידום ייצור חשמל מאנרגיה מתחדשת, ובכלל זה תכלול פעולות לביצוע בכל שנה לשם עמידה ביעדים כפי שנקבעו בהחלטות הממשלה בעניין ייצור חשמל מאנרגיה מתחדשת. נוסח יותר רחב. 
<איתן ברושי (המחנה הציוני):>
בסדר. 

<יעקב פרי (יש עתיד):>
בסדר. 

<עיסאווי פריג' (מרצ):>
בסדר.
<היו"ר איתן כבל:>
כן, ד"ר עמית מור, שהוא קודם כול חבר שלי. 

<עמית מור:>
30 שנה אני עוסק בתחום הזה, אקו-אנרג'יות כלכלי אסטרטגי וגם מהמרכז הבין-תחומי הרצליה. רק לסעיף הזה, אני חושב שחשוב מאוד להוסיף פה שהשר ידווח אחת לחצי שנה בפני הוועדה אחר קידום הפעולה בנושא. 

<איתן ברושי (המחנה הציוני):>
זה כתוב בתוך הוועדה.
<היו"ר איתן כבל:>
זה כתוב בתוך.

<עמית מור:>
זה כתוב?

<היו"ר איתן כבל:>
נוסיף את זה.

<איתן ברושי (המחנה הציוני):>
צריך להוסיף לוועדה. 

<היו"ר איתן כבל:>
זה לא כתוב, אבל אנחנו נוסיף את זה. תודה, עמית. כן, גברתי. יש לכם בעיה עם הדיווח? לשר אין מקום בלוז?
<גלי דינס:>
עמדתנו שבכל זאת האזכור של החלטת הממשלה ספציפית, אני מבינה ומקבלת את ההערה. בהקשר למה שהתחלנו את הדיון שאמרנו שאנחנו רוצים להראות, לתת איזושהי קריאת כיוון למשק, אז פה הכנסת כן אומרת שעשינו עוד שינויים ביעדים, החלטות ממשלה שונות. נגיד שהמשמעות של הצעת החוק - - -
<לאה ורון:>
- - - החלטות ממשלה, אני לא מבינה מה היא רוצה.
<היו"ר איתן כבל:>
אנחנו הרי מתכתבים לגמרי עם החלטת הממשלה. אני חושב שזה סתם עכשיו דווקנות של עורכי-דין, סליחה שאני אומר לך את זה. 

<יעל כהן-פארן (המחנה הציוני):>
אבל אני אגיד לך, איתן, החלטה 542 זאת החלטה הכי יומרנית שהממשלה הציבה. כשאתה מחליף את המילים בהחלטות ממשלה, אז אולי תגיד: העדכנית ביותר או משהו כזה, כי יש החלטות קודמות שיש בהן 10% ושם גמרנו ב-2020.
<היו"ר איתן כבל:>
היא צודקת. בזה אני מסכים עם יעל.
<יעל כהן-פארן (המחנה הציוני):>
אז שלא ילכו לאיזו פרשנות משפטית שמאפשרת להם to pick איזו החלטת ממשלה שבא להם מ-2007.
<איתי עצמון:>
אבל אני חושב שצריך להחליט על איזשהו קו. אם הקו הוא שאנחנו כן מעגנים את היעדים שנקבעו בהחלטת ממשלה, צריך להגיד את זה. אם לא, אז צריך נוסח יותר רחב, אבל אי-אפשר ללכת, בעיני, בין שתי - - -
<עיסאווי פריג' (מרצ):>
אני בעד שלא.
<יעל כהן-פארן (המחנה הציוני):>
אבל משרד האנרגיה לא מוכן, זה האתגר שלנו, נו, אז אנחנו מנסים ללכת בין הטיפות פה. אז לפחות נכבד את החלטת הממשלה הכי יומרנית. 

<היו"ר איתן כבל:>
אתם ממש מתנגדים? 

<שניר ניב:>
אנחנו מתנגדים, אגף התקציבים במשרד האוצר. הכוונה הייתה ברורה.
<היו"ר איתן כבל:>
כמה אפשר להתנגד לכלום? 

<שניר ניב:>
אנחנו דווקא תומכים בחוק, אחרי שהגיעו לפשרות.
<היו"ר איתן כבל:>
נו, באמת, בחייאת רבכום, זה פאתטי. תרשמו על זה פטנט. 
<איתן ברושי (המחנה הציוני):>
איתן, בוא נגמור. אנחנו המחוקקים בסופו של עניין, בוא נצביע בעד.

<היו"ר איתן כבל:>
חברים, אני סוגר עניין, אני משאיר את זה כמו שזה. אין לי עניין למצוא את עצמי – תשאיר את זה, סליחה.
<עיסאווי פריג' (מרצ):>
תסלח לי, אני רוצה להסתייג.
<היו"ר איתן כבל:>
קודם כול נחליט מה, כדי שיהיה לך על מה להסתייג.
<עיסאווי פריג' (מרצ):>
אני רוצה שזה יהיה רחב. 

<היו"ר איתן כבל:>
אבל עוד אין.

<מיכאל מקייה:>
רק רגע, מה ההצעה? אפשר רק להבין אותה? תן לי להבין מה ההצעה.
<היו"ר איתן כבל:>
כן. יקירי, מרגע זה אף אחד לא נותן לי שום עייצס, אני מתכוון לסיים את החוק הזה. הצעת החוק כפי שכתובה בכחול ש-542 היא הבסיס לתהליך הזה, נשאיר אותה כמו שהיא.
<דרור וגשל:>
זה חוזר להגדרה?
<יעל כהן-פארן (המחנה הציוני):>
כן, אני בעד.

<היו"ר איתן כבל:>
כן. 

<איתי עצמון:>
אבל עדיין יש איזשהו קושי מסוים, מכיוון שאם ככל שמדובר על הוראת שעה, עדיין יכולה הממשלה כמובן לקבל החלטות אחרות בנושא.
<היו"ר איתן כבל:>
תמיד היא יכולה.
<איתי עצמון:>
ואנחנו מאגדים בחקיקה ראשית החלטת ממשלה שיכול להיות שלא יהיה לה תוקף. 

<שניר ניב:>
זה נותן תוקף להחלטת ממשלה.
<איתן ברושי (המחנה הציוני):>
אבל אפשר גם וגם, איתן.

<דרור וגשל:>
יכול להיות שהחוק מיותר.
<היו"ר איתן כבל:>
דרור, תודה שהייתה לך הארה.
<איתן ברושי (המחנה הציוני):>
יכול להיות שהממשלה שלכם מיותרת.
<היו"ר איתן כבל:>
תודה. אנחנו יכולים לעלות אליך לרגל שתפתח לנו בקפה.

<דרור וגשל:>
אבל אתם באים בתלונות אלינו.

<היו"ר איתן כבל:>
אולי לא. פתאום, דרור, יש הילה מסביב לראשך. מה אתה עכשיו מבלבל לי את המוח עם העניינים האלה, דרור? נו, באמת.
<דרור וגשל:>
אנחנו מתווכחים פה על - - - 

<היו"ר איתן כבל:>
תן לנו להתקדם. עכשיו אתה - - -
<איתן ברושי (המחנה הציוני):>
כבל, תצרף גם וגם. 

<איתי עצמון:>
יש לי אולי איזשהו חידוד.

<היו"ר איתן כבל:>
בבקשה.

<איתי עצמון:>
אם הנוסח נשאר כפי שהוא, אני מציע אולי לכתוב: כפי שנקבעו בהחלטת הממשלה מס' 542. נוסיף את ההגדרה כאן. או יעדים – אני לא יודע איך בדיוק לנסח את זה – גבוהים יותר, מחמירים יותר, שנקבעו בהחלטות ממשלה מאוחרות או נוספות, ככל שייקבעו.
<איתן ברושי (המחנה הציוני):>
ייקבעו, בעתיד.

<מיכאל מקייה:>
- - -

<היו"ר איתן כבל:>
ייקבעו, מה אתה בלחץ? אתה מתכוון לכלות את כל שנותיך בתוך רשות החשמל כיועץ משפטי? מישהו אחר יצטרך להתמודד עם זה.
<עיסאווי פריג' (מרצ):>
זה מראה שיש להם יומרות לא טובות.
<קריאות:>
- - -

<מיכאל מקייה:>
אם הייתי חושב ככה, אז את חצי מהעבודה שלי לא הייתי עושה.
<איתן ברושי (המחנה הציוני):>
כבל, אתה נותן להם משקל גדול. בוא נתקדם.

<היו"ר איתן כבל:>
בסדר גמור, מקובל.

<איתי עצמון:>
והסיפה נשארת: "אין בהוראות סעיף קטן זה כדי לגרוע מסמכות השר לפי סעיף 57א." זה הסעיף שמסמיך את השר להחליט - - -
<שניר ניב:>
אדוני היושב-ראש, אנחנו כן נבקש שתחזור שוב.
<היו"ר איתן כבל:>
מה הבעיה עכשיו? מה?

<שניר ניב:>
שתחזור שוב, ההצעה לא - - - 
<דרור וגשל:>
הממשלה לא מוכנה לקבל את היעדים בחקיקה. זה היה התנאי.
<היו"ר איתן כבל:>
אבל זה לא בחקיקה.

<איתן ברושי (המחנה הציוני):>
אבל לא קבענו יעדים.

<יעל כהן-פארן (המחנה הציוני):>
לא קבענו.

<קריאות:>
- - -

<איתן ברושי (המחנה הציוני):>
אם יתקבלו החלטות ממשלה.
<עיסאווי פריג' (מרצ):>
אה, עכשיו. אז תעמדו בזה. תעמדו בהחלטה של הממשלה אז לא תהיה חקיקה, זהו.
<דרור וגשל:>
איפה אנחנו נמצאים? היו דיונים עם המציע, הגיעו להסכמות, הכנסת סוברנית להחליט אחרת. 

<איתן ברושי (המחנה הציוני):>
אבל הוא לא מציע את זה. הוא אומר שלא יכול להיות שחוק שאפילו שיגבילו אותו בזמן הוא יישען רק על העבר. אנחנו לוקחים פה חוק שלפחות שבע – אנחנו רוצים - - - 

<איתי עצמון:>
או על החלטה ספציפית. אנחנו מדברים על החלטה מאוד ספציפית.
<איתן ברושי (המחנה הציוני):>
בדיוק. תראו ממה אתם פוחדים. אם הייתם מודאגים - - - 

<היו"ר איתן כבל:>
איתן, סליחה. חברים, מצדי אחר כך תמשכו, תעשו מה שאתם רוצים. חבר'ה, יש גבול כמה אני יכול להפוך את עצמי לפתטי. עכשיו הדיון הוא ברמת הפתיות. חברים, די חאלס. דרור, אתה יודע למה אני מתכוון, תנו לנו להתקדם עם זה. 

<איתן ברושי (המחנה הציוני):>
תסכימו גם. 

<היו"ר איתן כבל:>
באמת, הלוואי שזה יהיה - - - 

<שניר ניב:>
את מה העליתם להם.
<היו"ר איתן כבל:>
אני משאיר. תשאיר כמו שזה. והכוונה היא בכל מקרה: הממשלה סוברנית לקבל כל החלטה, כולל לקבוע החלטה שהיא מעל זה. מה העניין? 

<איתי עצמון:>
אבל צריך להגיד את פה. 

<איתן ברושי (המחנה הציוני):>
בסדר.

<דרור וגשל:>
כולל מתחת, זאת הבעיה.
<שניר ניב:>
בסדר, כולל.
<היו"ר איתן כבל:>
תסלח לי, ממשלה יכולה גם להתכנס - - -
<איתן ברושי (המחנה הציוני):>
דרור, אבל מראש תעשו את זה.
<היו"ר איתן כבל:>
איתן. ולקבל החלטות שהן מתחת. חבר'ה, נו, באמת, היא עושה את זה כל שבוע. על החלטות שלה היא רוקדת כל היום צעד תימני. נו, באמת, מספיק.
<דרור וגשל:>
נכון, היא יכולה. כמו שהיועץ המשפטי של הוועדה אומר, אנחנו מקבעים פה את החלטת הממשלה בחוק, ולכן זה מעורר שאלה. היועץ המשפטי מעלה שאלה נכונה. 

<היו"ר איתן כבל:>
אין לי בעיה עם הקיבוע הזה בחוק, הלוואי ובאמת החוק יעורר את אמות הספים, ויעיר אנשים מתרדמת חורף ארוכה. 

<יעקב פרי (יש עתיד):>
נכון.
<היו"ר איתן כבל:>
עזוב אותך, בחייאת דינכ. חבר'ה, אני מצביע.

<עיסאווי פריג' (מרצ):>
מאיפה אתה מביא את המילים שלך? 

<היו"ר איתן כבל:>
העניין הוא כזה, תרצו למשוך תמשכו, זו בעיה שלכם, אני לא משחק עם זה יותר. שמעת מה שאני אומר לך? זה הכול. חאלס. נו, באמת, כבר שנים לא התעסקתי עם – זה נקרא בל תשחית. אתה יודע מה זה בל תשחית? זה להשחית זמן על כלום. זה מה שאתם עושים לי עכשיו, בל תשחית. אין לי עניין בזה. בבקשה, תקריא. 

<יעקב פרי (יש עתיד):>
על (ב) הצבענו?

<היו"ר איתן כבל:>
לא.

<איתי עצמון:>
לפני שאני מקריא אני בכל זאת מבקש להבין מה ההחלטה. אם ההחלטה היא שאנחנו נוקבים אך ורק בהחלטת הממשלה מס' 542, או מוסיפים כפי שהצעתי החלטות ממשלה אחרות, אפשר להגיד שיתקבלו בעתיד.
<היו"ר איתן כבל:>
אני לא מוסיף כלום, 542 וכל זה. 

<עיסאווי פריג' (מרצ):>
ההסתייגות שלי על ההוספה.

<היו"ר איתן כבל:>
אתה תכניס איזה הסתייגות שאתה רוצה.

<עיסאווי פריג' (מרצ):>
אני רוצה הסתייגות במליאה על זה. 

<איתי עצמון:>
אני רוצה לדעת אם זאת הסתייגות או בקשת רשות דיבור.
<עיסאווי פריג' (מרצ):>
זאת הסתייגות על הנושא הזה.

<איתי עצמון:>
על מה?

<עיסאווי פריג' (מרצ):>
על ההרחבה, לא רק על 542. 

<איתי עצמון:>
אתה מבקש שזה יהיה מורחב יותר?

<עיסאווי פריג' (מרצ):>
אני רוצה לדבר במליאה על הנושא זה. 

<היו"ר איתן כבל:>
בסדר, דבר, נו, רק שתגיע, כפרה עליך. 

<עיסאווי פריג' (מרצ):>
חשוב לי להעלות את הנושא הזה.

<היו"ר איתן כבל:>
אין לי בעיה.

<איתן ברושי (המחנה הציוני):>
הנוסח שקראת מקודם. יש פה יותר מדי בלבול. תקריא את הנוסח.
<איתי עצמון:>
אני רוצה להקריא את הנוסח.
	
	
	
	
	
	
	"(ב)
השר יגבש תכנית עבודה רב-שנתית לעניין ייצור חשמל מאנרגיה מתחדשת, שתכלול פעולות לביצוע בכל שנה לשם עמידה ביעדים לייצור חשמל מאנרגיה מתחדשת שנקבעו בהחלטת הממשלה מס' 542; אין בהוראות סעיף קטן זה כדי לגרוע מסמכות השר לפי סעיף 57א."


<היו"ר איתן כבל:>
בסדר גמור.

<דרור וגשל:>
בסדר.

<יעקב פרי (יש עתיד):>
בסדר.

<איתי עצמון:>
המשמעות היא, אני רק אומר במשפט, אני כן רוצה להסב את תשומת הלב לכך שככל שהממשלה תחליף את החלטת הממשלה הזאת, אני לא בטוח מה המשמעות שתהיה לנוסח עצמו. 
<יעקב פרי (יש עתיד):>
נכון.
<היו"ר איתן כבל:>
אבל, חברים, כשיצאנו לדרך ידענו את זה. 

<דרור וגשל:>
נכון, הנחנו דברים על השולחן.

<היו"ר איתן כבל:>
זה בסדר גמור. גם אם הם לא היו על השולחן זה ברור בעניין הזה. כדי שתנוח דעתו של דרור וכל הצוות מימינו, אז בסדר. 

<יעקב פרי (יש עתיד):>
העיקר שדרור יצא מבסוט.
<היו"ר איתן כבל:>
אני מעלה את זה להצבעה. 

<לאה ורון:>
סעיף 1 פסקה (ב).
<היו"ר איתן כבל:>
גם הרחיבו את זה, אבל אם אתה רוצה לדבר אין שום בעיה. 

<עיסאווי פריג' (מרצ):>
אני רוצה להתייחס 

<היו"ר איתן כבל:>
נשמה, רק שתבוא.

<עיסאווי פריג' (מרצ):>
בסדר.
<היו"ר איתן כבל:>
תפנה את הלו"ז כדי להגיע להצעת החוק הזאת.
<עיסאווי פריג' (מרצ):>
לא רק 542, אלא מרחיב אותה על כל החלטות הממשלה.

<היו"ר איתן כבל:>
בעתיד.

<איתי עצמון:>
רק החלטות ממשלה מחמירות יותר או בכלל? 

<יעקב פרי (יש עתיד):>
מחמירות.

<עיסאווי פריג' (מרצ):>
בכלל. הממשלה לא תביא החלטות שהן פחות - - - 

<היו"ר איתן כבל:>
באמת. עד עכשיו לא הבנת על מה אני דיברתי.

<עיסאווי פריג' (מרצ):>
טראמפ, אבל הוא חוזר בו.

<היו"ר איתן כבל:>
אתה אופטימי.
<יעל כהן-פארן (המחנה הציוני):>
הוא לא חוזר בו.
<היו"ר איתן כבל:>
חברים, אני מעלה להצבעה, מי בעד סעיף - - -

<איתי עצמון:>
סעיף קטן (ב) של סעיף 57ב.

<היו"ר איתן כבל:>
(ב) עם התיקון, תוספות וכו'. תודה רבה. מי נגד?

הצבעה

בעד – 3
נגד – 1
סעיף 57ב(ב) אושר. 
<היו"ר איתן כבל:>
1 – נגד. יפה.

<עיסאווי פריג' (מרצ):>
תעלה את ההסתייגות.
<היו"ר איתן כבל:>
בסדר, אתה יכול להסתייג גם בלי.

<איתי עצמון:>
רשמתי את ההסתייגות. 
<עיסאווי פריג' (מרצ):>
אני בשם סיעת מרצ.

<איתי עצמון:>
אם כך, אז צריך להעביר חתימות של הסיעה.
<היו"ר איתן כבל:>
איך תסביר להם כדי שהם יבינו את זה? 

<עיסאווי פריג' (מרצ):>
אני רוצה שהנושא הזה יהיה על סדר-היום. 
<לאה ורון:>
חבר הכנסת איתן ברושי מחליף את חברת הכנסת איילת נחמיאס ורבין. 

<יעל כהן-פארן (המחנה הציוני):>
עיסאווי, עזוב, לא כדאי לך.
<היו"ר איתן כבל:>
זה סתם מיותר, עיסאווי. לא חשוב.

<יעל כהן-פארן (המחנה הציוני):>
אנחנו עושים פיליבסטר לעצמנו.

<היו"ר איתן כבל:>
אתה תודיע את זה.

<איתי עצמון:>
אתה שומר על זכותך להסתייג, ואתה תודיע לנו אם אתם מבקשים להגיש הסתייגות. 

<עיסאווי פריג' (מרצ):>
מאה אחוז. אתה רואה, איתן, איתי מצא דרך.
<היו"ר איתן כבל:>
איתי, בבקשה.

<איתי עצמון:>
הסעיף הבא עניינו הקמת ועדה בין-משרדית. אני אקרא את הנוסח שמונח פה על שולחן הוועדה, שהתפרסם והתקבל בקריאה הראשונה. 

	
	
	"ועדה בין-משרדית לעניין ייצור חשמל מאנרגיה מתחדשת 
	57ג.
	(א)
תוקם ועדה בין-משרדית לעניין ייצור חשמל מאנרגיה מתחדשת (בסעיף זה – הוועדה הבין-משרדית) שתפקידה הוא – קידום ייצור חשמל עם אנרגיה מתחדשת בהתאם ליעדים לייצור חשמל מאנרגיה מתחדשת שנקבעו בהחלטת הממשלה" 


זו החלטה מס' 542.
	
	
	
	
	
"ובכלל זה מתן המלצות בדבר: 

(1)  דרכים לצמצום או להסרה של חסמי תכנון ומימון לייצור חשמל מאנרגיה מתחדשת לשם עמידה באותם יעדים;
(2)  דרכים לצמצום או להסרה של חסמים להקמת מתקנים לייצור חשמל מאנרגיה מתחדשת;"


<יעקב פרי (יש עתיד):>
פה אין בעיה.

<היו"ר איתן כבל:>
הערות? 
<עיסאווי פריג' (מרצ):>
איזו בושה. צריך חוק בשביל להקים ועדה כזו.
<היו"ר איתן כבל:>
בבקשה, מיכאל.

<מיכאל מקייה:>
הצענו תיקון לסעיף: תוקם ועדה בין-משרדית. בסעיף זה ועדה בין-משרדית שתפקידה הוא למפות חסמים לעמידה ביעדים ולהציע דרכים לצמצומם.
<איתי עצמון:>
להציע למי?
<מיכאל מקייה:>
להמליץ דרכים לצמצומם. 

<איתי עצמון:>
להמליץ למי?

<עיסאווי פריג' (מרצ):>
ממה הם מפחדים?

<מיכאל מקייה:>
תוקם ועדה בין-משרדית שתפקידה הוא למפות חסמים בין-משרדיים ולהמליץ על דרכים לצמצומם. להמליץ, נכון, למי? אפשר לממשלה.

<לאה ורון:>
לשר.
<מיכאל מקייה:>
לממשלה או לשר.

<יעקב פרי (יש עתיד):>
לשר.
<היו"ר איתן כבל:>
לשר. השר לא יראה את זה. שהממשלה תראה את זה?
<מיכאל מקייה:>
אין באמור בסעיף קטן זה כדי להקנות לוועדה הבין-משרדית איזו מהסמכויות המוקנות על-פי חוק, זה לרשות החשמל. 

<היו"ר איתן כבל:>
אבל למה אתה רוצה לצמצם את זה רק לחסמים? 

<איתן ברושי (המחנה הציוני):>
ויש עוד בעיות. 

<מיכאל מקייה:>
קודם כול הוועדה מלכתחילה הייתה אמורה לבחון מהם החסמים. 
<איתי עצמון:>
מה לא טוב בנוסח שקיים?
<איתן ברושי (המחנה הציוני):>
מה לא טוב בנוסח הזה?

<מיכאל מקייה:>
תראו, החוק המקורי, חוק משק החשמל - - -
<איתן ברושי (המחנה הציוני):>
טוב שלא הקימו את המדינה אתכם. 

<היו"ר איתן כבל:>
איתן.

<עיסאווי פריג' (מרצ):>
מה זה? מה קורה פה?
<יעקב פרי (יש עתיד):>
תן לבן-אדם לדבר.
<היו"ר איתן כבל:>
תן לו, נו בחייאת, עיסאווי.

<יעקב פרי (יש עתיד):>
דבר, דבר.

<מיכאל מקייה:>
חוק משק החשמל המקורי, הרעיון שתוקן ב-2015 ונכנס לתוקף ב-1 בינואר 2016, התכלית שלו הייתה לאזן בין סמכויות השר לסמכויות הרשות, בגלל שהסמכויות קודם לכן יצרו מתחים רבים. הרשות היא הגורם המקצועי שמייעץ לשר, ואנחנו לא רוצים שתוקם במסגרת חוק משק החשמל ועדה שהיא ועדה שהיא גם סוג של יועץ מקצועי נוסף לשר, מה שיגרום לדעתנו מתחים ומקומות - - - 

<היו"ר איתן כבל:>
מה שנקרא כמו פרקש אתה מתכוון.
<מיכאל מקייה:>
מה?

<לאה ורון:>
כמו עורכת-הדין אורית פרקש. 

<מיכאל מקייה:>
לא יודע למה היא קשורה לנושא.
<היו"ר איתן כבל:>
זה עניין שהיא לא מסכימה עם השר.
<יעל כהן-פארן (המחנה הציוני):>
אבל המנכ"ל הוא ראש הוועדה, והמנכ"ל הוא בדרך כלל בן-אדם שהשר ממנה.
<איתן ברושי (המחנה הציוני):>
כתוב בהחלטה 542.
<מיכאל מקייה:>
אבל המנכ"ל ויושב-ראש הרשות הם עדיין - - -

<היו"ר איתן כבל:>
מיכאל, הקשבתי לך, אני חושב שהנוסח הנוכחי הוא נוסח טוב, דנו בו, התעמקנו בו. 
<איתן ברושי (המחנה הציוני):>
כתוב ב-542.
<היו"ר איתן כבל:>
אין שום סיבה עכשיו לקראת קריאה שנייה ושלישית אחרי ששני מנכ"לים כבר עסקו בעניין הזה לחזור לאחור, מיותר.
<מיכאל מקייה:>
אבל שני המנכ"לים האלו הסכימו לנוסח המוצע שהקראתי. 

<היו"ר איתן כבל:>
אני לא - - -
<גלי דינס:>
לא, מיכאל - - -
<איתן ברושי (המחנה הציוני):>
אתם לא מתביישים?

<מיכאל מקייה:>
לא אתם, אבל אני מדבר על יושב-ראש הרשות - - 
<גלי דינס:>
אז לא שני מנכ"לים, זה יושב-ראש.
<מיכאל מקייה:>
- - ומנכ"ל משרד התשתיות הלאומיות, וגם לדעתי מנכ"ל משרד האוצר הסכים עם הנושא הזה. שוב, מה שחשוב לנו להבהיר, אני חושב שזה לא מובהר מספיק טוב כרגע, זה שאין בעבודת הוועדה כדי לפגוע בסמכויות הרשות, כפי שהובהר בסעיף הקודם שאין בעבודת הוועדה לפגוע בסמכויות.
<איתי עצמון:>
אפשר להוסיף את זה.
<היו"ר איתן כבל:>
תשמע, אני רוצה להעיר, אתה אורח מכובד אצלנו, אבל לא ותיק. מעת לעת.

<מיכאל מקייה:>
נכון, מזדמן.

<היו"ר איתן כבל:>
יש כאן אורחת נכבדה, קודם כול היושב-ראש שלכם, אבל גם סמנכ"לית הרגולציה שלהם.
<יעל כהן-פארן (המחנה הציוני):>
נורית גל.
<מיכאל מקייה:>
מירב יוסף?
<היו"ר איתן כבל:>
מירב יוסף שהייתה פה.

<שניר ניב:>
ראש אגף צרכנות. 

<היו"ר איתן כבל:>
היא תספר לך, אמרתי לה את זה אתמול. שוב, זה כמו בגשש, היא שואלת את אותן שאלות כשהיא יודעת איזה תשובות היא תקבל. זאת אומרת, זה שאצלכם ואצלכם ואצלכם זה בסדר. אני יודע שיש לכם את הרגולציה שלכם על כל המשתמע מכך, וכל אחד יש לו את הרגולציה שלו. אנחנו לא צריכים חוקים כי כל אחד יש לו את הרגולציה. אתה מבין? אבל אם הכול היה בסדר אז לא היינו מתכנסים כדי לחוקק את החוקים.
<איתי עצמון:>
הגנת הצרכן.
<היו"ר איתן כבל:>
בוודאי על הגנת הצרכן. שם רק אתה אומר "אה", אה, יש לנו רגולציה, שלנו הכי טובה בעולם. ואתה עובר אחר כך למים, יש לנו את הרגולציה הכי טובה בעולם. כולם יש להם רגולציה מצוינת, הנה חברת חשמל, רשות החשמל, וכולם בסדר. אז אני לא מקבל את זה. זה באמת מסוג הדברים, בכל הכבוד, הנוסח הזה הוא הנוסח המוסכם מבחינתי, זה גם מה שהודיעו לי. 

<איתי עצמון:>
רק לחדד אותו בשתי נקודות.

<היו"ר איתן כבל:>
אפשר.

<איתי עצמון:>
החידוד הראשון הוא שמדובר על מתן המלצות, אני מבין לשר. 

<לאה ורון:>
ברור.
<איתי עצמון:>
נכתוב לשר. ואין מניעה מבחינתי להוסיף שאין בהקמת או בעבודתה של הוועדה הבין-משרדית כדי לגרוע מסמכויותיה של רשות החשמל לפי החוק. אני חושב שזה ברור, אבל אפשר להוסיף את זה. 

<היו"ר איתן כבל:>
בסדר.

<דרור וגשל:>
אז יהיה כתוב שתפקידה הוא ליתן המלצות בעניין קידום?
<היו"ר איתן כבל:>
כן, מה שכתוב.

<דרור וגשל:>
זה לא כתוב עכשיו. 

<היו"ר איתן כבל:>
אתה מוסיף את זה.

<איתי עצמון:>
שתפקידה הוא ליתן המלצות לשר - - -

<דרור וגשל:>
המלצות לשר בעניין קידום - - - 

<יעל כהן-פארן (המחנה הציוני):>
אתה מצמצם מאוד את התפקיד שלה.

<מיכאל מקייה:>
לא, לא, אין צורך.
<יעל כהן-פארן (המחנה הציוני):>
אין צורך. תפקידה הוא קידום. 

<מיכאל מקייה:>
הנוסח הנוכחי לפי מה שאני מקריא מהצעת החוק. 

<איתי עצמון:>
בכחול אתה מתכוון.

<מיכאל מקייה:>
בכחול, כן. כתוב: תוקם ועדה בין-משרדית לעניין ייצור חשמל מאנרגיה מתחדשת", ול"קידום ייצור", "בהתאם ליעדים... שנקבעו בהחלטת הממשלה", ובכלל זה מתן המלצות בדבר - - -

<איתי עצמון:>
לשר.

<היו"ר איתן כבל:>
לשר.

<מיכאל מקייה:>
בדבר דרכים לצמצום – אז אתם רוצים "המלצות לשר"? 

<לאה ורון:>
כן.

<איתן ברושי (המחנה הציוני):>
כן, בשביל לייצר יותר אנרגיה.

<מיכאל מקייה:>
זה מדגיש – שוב, זה הופך אותו לגוף מייעץ מקצועי נוסף לשר, בנוסף לרשות - - -
<יעל כהן-פארן (המחנה הציוני):>
בין-משרדי, כן. 

<קריאות:>
- - -

<היו"ר איתן כבל:>
חברים יקרים, סליחה.

<יעקב פרי (יש עתיד):>
ולמי אתה רוצה שיהיו ההמלצות?

<היו"ר איתן כבל:>
למי? מה, הם יצאו בלילה כמו תנים ויללו לאוויר את העצות שלהם?

<לאה ורון:>
למי?

<היו"ר איתן כבל:>
למי? יעשו קבוצת ווטסאפ?
<יעל כהן-פארן (המחנה הציוני):>
יעלו המלצות באינטרנט, והן יישכחו שם. ישימו באיזו מגירה נעולה. אפשר רגע להעיר שתי הערות?
<יעקב פרי (יש עתיד):>
מיכאל, מי שיושב מהצד מסתכל על זה כאילו על ריב של סמכויות, ובסופו של דבר - - -

<היו"ר איתן כבל:>
הלוואי ותריבו.

<יעקב פרי (יש עתיד):>
הלוואי ותריבו, אבל לא יצא מזה אנרגיה מתחדשת. 

<דרור וגשל:>
אבל כן צריך להבהיר פה שבסוף זה חוק, ואנחנו צריכים לפרש אותו.

<היו"ר איתן כבל:>
סליחה, אבל, דרור, הוא הוסיף את המשפט בסוף שזה לא גורע.

<יעקב פרי (יש עתיד):>
שזה לא גורע, כן.

<דרור וגשל:>
זה חשוב, אבל יש פה עוד דבר אחד. כתוב בהצעת החוק בכחול, מה שהיה בקריאה ראשונה, כתוב: "קידום ייצור חשמל ובכלל זה המלצות". כיוון שלוועדה הזאת אין סמכויות משל עצמה, כל כולה היא מתן המלצות, אז הצעתי את השינוי הזה שאיתי הכניס מקודם, שתפקידה הוא ליתן המלצות בעניין קידום ייצור החשמל - - -
<איתי עצמון:>
ובכלל זה בדבר, ואז את השאר?
<איתן ברושי (המחנה הציוני):>
והסרת חסמים.

<דרור וגשל:>
מדובר פה על המלצות לשר. זו ועדה שנותנת המלצות לשר.
<היו"ר איתן כבל:>
יאללה, חבר'ה, נו, באמת. 

<היו"ר איתן כבל:>
תוסיף את המילים הסרת חסמים. 

<יעל כהן-פארן (המחנה הציוני):>
רגע, יש לי הערה קטנה על איזה נוסח. קודם כול אתה מתייחס להחלטת הממשלה, והסרנו אותה בהגדרות. 

<איתי עצמון:>
אבל אני אוסיף אותה. אמרתי כשדיברנו על סעיף קטן (ב) שאנחנו נוסיף. 

<יעל כהן-פארן (המחנה הציוני):>
בסדר, תתקן את זה. עוד דבר, ב(9), נציג הרשות שימנה השר. 
<איתי עצמון:>
עוד לא הקראתי.
<היו"ר איתן כבל:>
ד"ר אייקנבאום. דרך אגב, מה זה אייקנבאום?
<יונתן אייקנבאום:>
אייקנבאום זה אייכן, זה אלון, ובאום זה עץ. כשעברו מפולין לצרפת, אין כ"ף בצרפת, אז עשו אייקן.
<היו"ר איתן כבל:>
היית בא לתימן, פחות מסובך.
<יונתן אייקנבאום:>
לגמרי. אני חושב שפספסו קצת. אתה לא יודע עד כמה הם פספסו פה בכיוון, תיקנתי קצת. 

כבר נעשו לא מעט עבודות שממליצות לממשלה איך להסיר חסמים, והשאלה האם יש ביכולת אותה ועדה לקחת צעד אחד קדימה, קטן. כי בסופו של דבר מי שיושב בראש הוועדה הזו זה מנכ"ל משרד האנרגיה, שזה לא כלום, זה מישהו בעל סמכות. לא כל חסם חייב לעלות לשר כדי אחרי זה לבוא לידי פתרון. יש חסמים שאפשר לפתור בדרכים פשוטות יותר. אני מציע שבנוסח יהיה כתוב שאותה ועדה תפעל להסרת החסמים. 
<איתן ברושי (המחנה הציוני):>
בתוספת.
<יונתן אייקנבאום:>
אני אומר שאין פה חובה להגיע לתוצאות, אבל יש חובת מאמץ. ואני חושב שזה כן, ובסדר שבחוק נבקש שיתאמצו. 

<היו"ר איתן כבל:>
אבל זה כתוב.

<יונתן אייקנבאום:>
זה לא כתוב.

<איתי עצמון:>
זה כתוב בפסקאות (1) ו-(2), תסתכל.

<יונתן אייקנבאום:>
איפה זה כתוב? אתה יכול לקרוא את זה?

<יעל כהן-פארן (המחנה הציוני):>
"המלצות בדבר".
<איתי עצמון:>
בהצעת החוק שפורסמה והתקבלה בקריאה הראשונה.

<היו"ר איתן כבל:>
בכחול.
<איתי עצמון:>
"דרכים לצמצום או להסרה של חסמי תכנון ומימון".

<היו"ר איתן כבל:>
אין לו את זה.

<יונתן אייקנבאום:>
אז התבלבלתי, אבל אין לי את זה בכל מקרה פה. 

<היו"ר איתן כבל:>
לא משנה. תודה.

<יונתן אייקנבאום:>
אתה יכול לקרוא את זה שוב?

<איתי עצמון:>
כן. 

	
	
	
	"
	(1)  דרכים לצמצום או להסרה של חסמי תכנון ומימון לייצור חשמל מאנרגיה מתחדשת לשם עמידה באותם יעדים;
(2)  דרכים לצמצום או להסרה של חסמים להקמת מתקנים לייצור חשמל מאנרגיה מתחדשת;"


<יונתן אייקנבאום:>
היא פועלת או שהיא ממליצה? 

<רעות רבי:>
ממליצה.

<היו"ר איתן כבל:>
היא בכל מקרה ממליצה.

<איתי עצמון:>
הוועדה היא ועדה ממליצה.

<יעל כהן-פארן (המחנה הציוני):>
זה אחרי ההמלצות בדבר (א), (ב). 

<יונתן אייקנבאום:>
והשאלה היא - - -

<היו"ר איתן כבל:>
אייקנבאום, עץ אלון.

<יונתן אייקנבאום:>
כן, כולי אוזן.

<היו"ר איתן כבל:>
תודה. סימנו. כן, אדוני.
<עינב סירקיס:>
מסעיף (1) משתמע כאילו התכנון הוא חסם מרכזי ובולט בסוגיה, ואנחנו מסתייגים מהטענה הזאת.

<היו"ר איתן כבל:>
מה אתה אומר? אתם מסתייגים מזה שהתכנון הוא חסם?

<עינב סירקיס:>
אני גם יכול להרחיב. וכיוון שמחר מתקיימת ישיבת בוועדה ברשות של חברת הכנסת יעל כהן-פארן בנושא של הטורבינות, צורך עליו דיברת, מרבית החסמים שעולים שם הם לא חסמים תכנוניים, אלא חסמים מקצועיים בנושאים של הגנת הסביבה. 

<היו"ר איתן כבל:>
ברור, לא תמיד, לא כל חסם - - -

<איתי עצמון:>
אפשר לכתוב חסמים באופן כללי.

<היו"ר איתן כבל:>
בוא נגיד את זה ככה, אנחנו לא לוקחים בחשבון שכל חסמים הם חסמים שנובעים מתכנון. 

<איתן ברושי (המחנה הציוני):>
אני רוצה רק הערה, לא להיכנס לדיון. 

<היו"ר איתן כבל:>
ממש לא.

<איתן ברושי (המחנה הציוני):>
ההחלטה שלכם האומללה שאפשר לקחת רק 250 דונם אדמה חקלאית היא חסם ענק לפרויקטים באנרגיה מתחדשת, אז אל תהיה נקי משגיאות. 

<עינב סירקיס:>
אני לא נקי משגיאות, אבל - - -
<איתן ברושי (המחנה הציוני):>
אתם הרגתם את האפשרות - - -

<היו"ר איתן כבל:>
איתן, איתן, זה חוק אחר. בואו נתקדם.

<איתן ברושי (המחנה הציוני):>
זה לא חוק אחר, זה המחדלים שלהם.

<היו"ר איתן כבל:>
עזוב אותי עכשיו.

<שניר ניב:>
זה חסם מצד רמ"י. 

<דרור וגשל:>
זה רמ"י.
<היו"ר איתן כבל:>
האמת, זה רמ"י, זה לא הוא.

<איתן ברושי (המחנה הציוני):>
אני פניתי לארז קמיניץ בעניין הזה.

<היו"ר איתן כבל:>
אבל זה רמ"י. אני יודע, גם אני התעסקתי עם זה ופניתי אליו, זה לא התכנון.

<יעל כהן-פארן (המחנה הציוני):>
אפשר לכתוב חסמים בלי להיכנס לרזולוציה. 

<איתי עצמון:>
זה מה שאני עומד להעיר.

<איתן ברושי (המחנה הציוני):>
בוא נתקדם.

<היו"ר איתן כבל:>
זה לגמרי רמ"י, שהיא אימפריה בזכות עצמה. ומי רוצה לוותר על שטחים? אבל גם תמורת שלום לא. 

<איתן ברושי (המחנה הציוני):>
כבל, השעה מאוחרת, בוא.
<איתי עצמון:>
אני אציין מה השינויים שהוועדה מחליטה עליהם בסעיף קטן (א). ראשית, נבהיר שמדובר על מתן המלצות לשר, ובכלל זה המלצות בדבר – ואת האמור בפסקאות (1) ו-(2) שהקראתי. נבהיר שאין בהוראות הסעיף כדי לגרוע מסמכויות רשות החשמל לפי החוק, וכן בפסקה (1) "דרכים לצמצום או להסרה של" – אני מציע – של חסמים לייצור חשמל מאנרגיה מתחדשת לשם עמידה באותם יעדים, ובכלל זה חסמי תכנון ומימון. 

<היו"ר איתן כבל:>
בסדר.

<איתי עצמון:>
כלומר, באופן כללי חסמים, ובכלל זה חסמי תכנון.

<היו"ר איתן כבל:>
תודה. אני מעלה להצבעה את סעיף - - -

<איתי עצמון:>
סעיף קטן (א) בסעיף 57ג המוצע.

<היו"ר איתן כבל:>
עם התוספות, שינויים ותיקונים. תודה. 

הצבעה

בעד – פה אחד
סעיף 57ג(א) אושר.
<היו"ר איתן כבל:>
אושר. הלאה.
<איתי עצמון:>
הסעיף הקטן הבא מדבר על הרכב הוועדה. מכיוון שאני מבין שיש מחלוקות או יש הסכמות, אני לא יודע, מצד משרדי הממשלה. 

<היו"ר איתן כבל:>
מישהו יודע להסביר לנו?
<איתן ברושי (המחנה הציוני):>
תקריא את זה.

<איתי עצמון:>
השאלה אם יש צורך להקריא את הנוסח כרגע בכחול.

<היו"ר איתן כבל:>
או שיש שינוי.

<איתי עצמון:>
או שיש הצעה אחרת לגבי הרכב הוועדה.
<איתן ברושי (המחנה הציוני):>
אם יש, יעירו לפי ההקראה.

<גלי דינס:>
לנו אין הערות לכחול.
<מיכאל מקייה:>
הצענו מטעמי יעילות, לא שום דבר אחר, למחוק את נציג משרד הכלכלה והתעשייה שלא ברור מה תכליתו שם, אבל אם יש התעקשות מיוחדת אנחנו לא - - - 
<היו"ר איתן כבל:>
הלאה.
<מיכאל מקייה:>
ואני יודע שממשרד הביטחון יש בקשה להוסיף נציג.

<היו"ר איתן כבל:>
הנה הם פה, תכף ממשרד הביטחון ידבר, אחר כך עץ אלון. בבקשה.
<איתן ארם:>
אנחנו מבקשים לצרף אותנו כחברים לוועדה, זה נראה לי נכון גם כמי שסובלים מהחסמים בפיתוח המשק.
<היו"ר איתן כבל:>
וגם מסבילים. 

<יעל כהן-פארן (המחנה הציוני):>
שגורמים לחסמים. 

<היו"ר איתן כבל:>
אמרתי ככה, סובלים ומסבילים.

<איתן ארם:>
את זה הנחתי שתגידו. משני הטעמים האלו אני חושב שאנחנו צריכים להיות בוועדה. 

<היו"ר איתן כבל:>
אני חושב שזה נכון. כן, עץ אלון.
<יונתן אייקנבאום:>
להוסיף נציגי ציבור. שני נציגי ציבור. לפחות אחד.
<היו"ר איתן כבל:>
אני מציע שגם בחוק יהיה גודל האולם אם כולם יהיו בוועדה. 

<שניר ניב:>
הוועדה גדלה.
<דרור וגשל:>
נוסיף פרק משמעותי של מינויים. 

<איתי עצמון:>
הנושא הזה נכתב בדברי ההסבר, שככל שייווספו נציגים - - - 

<יונתן אייקנבאום:>
זה משהו שמאפשר להסיר חסמים ולהגיע לתוצאות. 

<איתי עצמון:>
בבקשה.

<מיכאל מקייה:>
הערה, סעיף (9), נציג הרשות שימנה יושב-ראש הרשות מבין עובדי הרשות, ולא השר. כי עובדי הרשות כפופים ליושב-ראש הרשות, לא לשר. 

<היו"ר איתן כבל:>
בסדר. בבקשה, חיים.
<חיים חבלין:>
איתן, בהמשך להערות שניתנו, אם כבר העלו את הנושא של נציגי ציבור, אני חושב שהתנועה הקיבוצית היא הלקוח הכי גדול ברפתות, בשטחים חקלאיים. עם כל האלטרנטיבות עכשיו שנסגרו בפנינו, גם אין לנו מים וגם מה שיש המחיר יקר, אני חושב שחשוב שיהיה נציג התנועה הקיבוצית או התנועות המיישבות. 

<היו"ר איתן כבל:>
תודה, חיים.

<לאה ורון:>
בסוף יהיה חוק של חמישה עמודים. 

<היו"ר איתן כבל:>
סליחה, אני מתנצל, היחיד שאני חושב שצריך להוסיף אותו פה בשלב הזה כדי שנקדם את החוק זה משרד הביטחון.

<איתי עצמון:>
נציג משרד הביטחון?

<היו"ר איתן כבל:>
עץ אלון, הייתי רוצה מאוד ללכת אתך, אבל אני יודע שזה ייצר - -

<יונתן אייקנבאום:>
אין סוף מחלוקות.
<היו"ר איתן כבל:>
- - אין סוף מחלוקות כאן.

<יעל כהן-פארן (המחנה הציוני):>
אנחנו רוצים להעביר את החוק.
<היו"ר איתן כבל:>
אני בעד, אני לגמרי אתך, אבל אני - - -

<יונתן אייקנבאום:>
זה עיוות תרבותי, לא פחות מזה. אתה מבין? לא, רציני, זה באמת עיוות תרבותי.
<היו"ר איתן כבל:>
אני מקבל. למה ההתנגדות שלכם שיהיה לפחות נציג ציבור אחד?
<יונתן אייקנבאום:>
כל גוף ממשלתי – אתה יודע מה, אני לא מתפרע בשום מקום. 

<היו"ר איתן כבל:>
עץ אלון, אני מקבל.

<יונתן אייקנבאום:>
זה מטורף. כל גוף ממשלתי ששיתפנו פעולה, הצלחנו להסיר ביחד חסמים. הצלחנו.
<יעל כהן-פארן (המחנה הציוני):>
גם יש חקיקה בעניין ייצוג ארגונים.
<היו"ר איתן כבל:>
אייקנבאום, תודה. דרור, יש לכם התנגדות שיהיה נציג ציבור אחד? שיהיה לפחות אפילו בשביל הנראות.
<מיכאל מקייה:>
מי ימנה את נציג הציבור?
<איתן ברושי (המחנה הציוני):>
ארגון הגג.
<יעל כהן-פארן (המחנה הציוני):>
ארגון הגג של ארגוני הסביבה.
<איתי עצמון:>
הייתי מתחיל את המחלוקות על יכולת ההשפעה - - -
<דרור וגשל:>
רק הצעה טכנית, אם אנחנו מוסיפים נציג ציבור, אני לא חושב שנוכל לאשר את הצעת החוק היום, כי אנחנו הולכים להוסיף פה חבילה של הוראות שאנחנו מצרפים בכל חוק. 
<איתי עצמון:>
וכפי שאמרתי, הדבר צוין גם בדברי ההסבר של הצעת החוק. 

<איתן ברושי (המחנה הציוני):>
אז עזוב את זה, איתן.

<היו"ר איתן כבל:>
צודק, אייקנבאום, אני מתנצל. אני חושב שזה היה נכון, אבל זה לא יעבור היום. ואם זה לא יעבור היום זה כנראה כבר לא יעבור, אז בוא ננצל את שעת הכושר הזו. 
<יעל כהן-פארן (המחנה הציוני):>
זהו, התפזרנו, איתן?
<היו"ר איתן כבל:>
אני רק ממליץ להוסיף את נציג משרד הביטחון שהוא המפריע והמופרע.

<איתן ארם:>
הסובל.

<היו"ר איתן כבל:>
אמרתי המפריע והמופרע.

<איתן ברושי (המחנה הציוני):>
תדבר על טורבינות רוח.

<היו"ר איתן כבל:>
המפריע והמופרע. זו האמת, יש מקומות שאתם כך ויש מקומות שאתם כך. אתם לא יכולים להגיד את זה, זה לא חד-חד ערכי. אני מעלה. 

<איתי עצמון:>
אני אקרא את הנוסח. לא קראתי את הנוסח. 

	
	
	
	
	
	
	"(ב)
אלה חברי הוועדה הבין-משרדית:

	
	
	
	
	
	
	
	(1)
המנהל הכללי של המשרד שימנה השר, והוא יהיה היושב ראש;"


מדובר על שר האנרגיה, כמובן.

	
	
	
	
	
	
	
	"(2)
נציג אגף התקציבים במשרד האוצר שימנה שר האוצר מבין עובדי האגף;

	
	
	
	
	
	
	
	(3)
נציג מינהל התכנון כהגדרתו בחוק התכנון, שימנה שר האוצר מבין עובדי מינהל התכנון;

	
	
	
	
	
	
	
	(4)
נציג רשות מקרקעי ישראל שימנה שר האוצר מבין עובדי הרשות האמורה;

	
	
	
	
	
	
	
	(5)
נציג משרד הפנים שימנה שר הפנים מבין עובדי משרדו;

	
	
	
	
	
	
	
	(6)
נציג המשרד להגנת הסביבה שימנה השר להגנת הסביבה מבין עובדי משרדו;

	
	
	
	
	
	
	
	(7)
נציג משרד החקלאות ופיתוח הכפר שימנה שר החקלאות ופיתוח הכפר מבין עובדי משרדו;"


פסקה (8) שעניינה נציג משרד הכלכלה, הוועדה מבקשת להשאיר.
<היו"ר איתן כבל:>
כן, תשאיר, נו, בחייאת דינכ.
<איתי עצמון:>
	
	
	
	
	
	
	
	(8)
נציג משרד הכלכלה והתעשייה שימנה שר הכלכלה והתעשייה מבין עובדי משרדו;"


<שניר ניב:>
לו אין התנגדות גדולה, אבל ההקשר לא כל כך ברור.
<היו"ר איתן כבל:>
אבל לא אני הבאתי את זה, אתם הבאתם. אין לי בעיה.
<איתי עצמון:>
	
	
	
	
	
	
	"
	(9)
נציג הרשות" 


זו רשות החשמל.
	
	
	
	
	
	
	
	"שימנה יושב ראש הרשות מבין עובדי הרשות;"


אנחנו נוסיף - - -

<יעל כהן-פארן (המחנה הציוני):>
צריך לכתוב רשות החשמל.
<איתי עצמון:>
היא מוגדרת בחוק, בחוק משק החשמל, החוק העיקרי שאותו אנחנו מתקנים.
<יעל כהן-פארן (המחנה הציוני):>
וגם השר מוגדר פה.

<דרור וגשל:>
לגבי מינהל התכנון, אני רק מציע לשנות, במקום שר האוצר לכתוב השר הממונה על מינהל התכנון, כי זה עובר.
<היו"ר איתן כבל:>
אתה צודק. אתה לא יכול לדעת מה יהיה שבוע הבא. 

<לאה ורון:>
פשוט הוא חי במקומותינו.
<איתי עצמון:>
בסדר.
	
	
	
	
	
	
	
	"נציג משרד הביטחון שימנה שר הביטחון מבין עובדי משרד הביטחון"


זה התוספת שמוצעת כאן.
	
	
	
	
	
	
	"
	(10)
נציג השמאי הממשלתי הראשי במשרד המשפטים שימנה שר המשפטים מבין עובדי משרדו;"


<היו"ר איתן כבל:>
למה זה חשוב למשל, השמאי? אם כבר, כלכלה יותר משמאי.
<איתן ברושי (המחנה הציוני):>
זה נכון, אפשר בלעדיו.
<דרור וגשל:>
אני לא מתעקש. אני לא יודע אם - - -

<איתי עצמון:>
אם ככה, פסקה (10) תימחק.
<היו"ר איתן כבל:>
מי הציע שמאי ממשלתי?

<שניר ניב:>
מאז קידמנו מחיר אחיד לקרקע, לדונם, אז מאז זה התייתר.
<איתן ברושי (המחנה הציוני):>
אפשר לקבל ייעוץ בלי דוח שמאי. אפשר לוותר, איתן, על השמאי.
<איתי עצמון:>
פסקה (10) תימחק.
<יעל כהן-פארן (המחנה הציוני):>
- - -
<היו"ר איתן כבל:>
יעל, כפרה עלייך, זה בסדר. רציתי, אבל זה לא. אני מוריד את השמאי, יש לו מספיק עבודה.
<איתי עצמון:>
אני אקרא את יתר הסעיפים הקטנים.
	
	
	
	
	
	"
	(ג)
יושב ראש הוועדה הבין-משרדית ימנה את אחד מחברי הוועדה לממלא מקומו.

	
	
	
	
	
	
	(ד)
הוועדה הבין-משרדית תקבע את סדרי עבודתה ודיוניה, ככל שלא נקבעו בחוק זה.

	
	
	
	
	
	
	(ה)
המלצות הוועדה הבין-משרדית יפורסמו באתר האינטרנט של המשרד.

	
	
	
	
	
	
	(ו)
אין בהוראות סעיף זה כדי לגרוע מהוראות כל דין."


האם מדובר כאן על – זאת שאלה להכרעת הוועדה – על כך שהוועדה רשאית לקבוע דרכים נוספות או שתהיה חובה לפרסם? 

<מיכאל מקייה:>
דרך אגב, אם היא ממליצה לשר, וכבר הבהרתם שהיא ממליצה לשר, אז די בכך שהיא תדווח באתר של המשרד, ואני לא חושב שהיא צריכה דרכים נוספות. אבל זה לא - - - 

<לאה ורון:>
לא צריך את הדיווח לוועדה?
<היו"ר איתן כבל:>
אני רוצה דיווח לוועדה בכל מקרה.
<לאה ורון:>
אבל יש לך באתר.

<יעל כהן-פארן (המחנה הציוני):>
דיווח לוועדה, בטח.

<היו"ר איתן כבל:>
אני רוצה לוועדה.

<איתן ברושי (המחנה הציוני):>
ממה אתם מפחדים? תפחדו מזה שלא עומדים ביעדים. מה אתם מפחדים? אתם לא מבינים שאתם בבעיה? 

<היו"ר איתן כבל:>
איתן, אלוהים ישמור, תוציא את עצמך מהטענה. 
<איתן ברושי (המחנה הציוני):>
אני רגוע, שותה קולה.

<היו"ר איתן כבל:>
ממש.

<איתן ברושי (המחנה הציוני):>
יש איזה גבול לזה.

<איתי עצמון:>
אז אם ככה, בסעיף קטן (ה) "וכן בדרכים נוספות", אתם מבקשים להוריד את הסיפה הזאת? או לכתוב שהוועדה רשאית להחליט על דרכים נוספות?
<מיכאל מקייה:>
לא מבקשים להוריד, רק מציעים להוריד, כי הן נראות סתם מילים מיותרות. 

<היו"ר איתן כבל:>
נראה לי מיותר לחלוטין. אני רק רוצה להוסיף שמנכ"ל משרד האנרגיה ידווח אחת לשנה לוועדה.

<איתי עצמון:>
בדיון בהשתתפותו?

<היו"ר איתן כבל:>
בהשתתפותו.
<איתן ברושי (המחנה הציוני):>
לאיזו ועדה?
<היו"ר איתן כבל:>
לוועדה הזו.

<יעל כהן-פארן (המחנה הציוני):>
כלכלה.

<היו"ר איתן כבל:>
מנכ"ל משרד האנרגיה ימסור אחת לשנה.
<עמית מור:>
אחת לשישה חודשים, חצי שנה.

<היו"ר איתן כבל:>
עזוב, אחת לשנה.

<לאה ורון:>
יש לוועדה הזו שמונה משרדי ממשלה.
<היו"ר איתן כבל:>
יש להם דיווחים.

<איתי עצמון:>
אחת לשנה. השאלה על מה יהיה הדיווח, על יישום המלצות או על בחינת ההמלצות?
<יעל כהן-פארן (המחנה הציוני):>
על עמידה ביעדים.
<איתן ברושי (המחנה הציוני):>
על עמידה ביעדים.

<דרור וגשל:>
על תוכנית העבודה.
<היו"ר איתן כבל:>
על תוכנית העבודה.

<איתי עצמון:>
על תוכנית העבודה ועל ההמלצות ככל שקיבל או לא קיבל.

<היו"ר איתן כבל:>
כן.

<איתן ברושי (המחנה הציוני):>
על עמידה ביעדים ועל תוכנית העבודה. 

<מיכאל מקייה:>
החל מ-2018, כי השנה עברה.
<היו"ר איתן כבל:>
אתה אומר שהמנכ"ל צריך להתארגן.

<מיכאל מקייה:>
הוא צריך לכנס ועדה, אתה יודע, להמליץ המלצות, שיהיה לו מה לעשות בחיים האלה.

<לאה ורון:>
לאייש אותה, זה יהיה הקושי הגדול. 

<איתי עצמון:>
מדובר על אחת לשנה, החוק יכנס לתוקף, אני מניח, עם פרסומו, ולאחר שנה יצטרך המנכ"ל למסור את הדיווח.
<היו"ר איתן כבל:>
שנה יש לו להתארגן. אם הוא לא יתארגן בשנה גם בעשר שנים הוא לא יתארגן.
<איתי עצמון:>
ויש עוד סעיף קטן אחד שבעיני הוא מיותר. 

	
	
	
	
	
	"
	(ו)
אין בהוראות סעיף זה כדי לגרוע מהוראות כל דין."


מכיוון שהבהרנו בסעיפים הספציפיים שאין בכך כדי לגרוע מסמכות השר לקבוע מדיניות או מסמכות הרשות - - -
<היו"ר איתן כבל:>
אז זה מיותר, צודק. תודה.
<איתן ברושי (המחנה הציוני):>
כבל, יש לי שאלה.
<היו"ר איתן כבל:>
תן לי רק להצביע על זה, אלא אם כן זה - - -
<איתן ברושי (המחנה הציוני):>
לפני שאתה מצביע.

<מיכאל מקייה:>
מה עם שאלת הוראת השעה? 

<לאה ורון:>
חברת הכנסת יעל כהן-פארן הצביעה ומצביעה במקום חבר הכנסת יוסי יונה.

<איתן ברושי (המחנה הציוני):>
לפני שאתה מצביע, אולי זה קשור, היועץ המשפטי, אם מדובר פה בהוראת שעה - - - 

<איתי עצמון:>
זאת שאלה להכרעה. הוועדה עוד לא קיבלה החלטה בעניין.
<היו"ר איתן כבל:>
תן לנו לסיים.

<איתן ברושי (המחנה הציוני):>
אתה חוזר לזה?

<איתי עצמון:>
עכשיו זה הסעיף בעצם - - -

<איתן ברושי (המחנה הציוני):>
אחרי ההצבעה?
<איתי עצמון:>
לא אחרי ההצבעה, אחרי ההצבעה על הסעיף המהותי ייווסף, ככל שהוועדה תחליט על כך, סעיף לעניין תוקפם של הסעיפים שיתקבלו.
<היו"ר איתן כבל:>
מי בעד כל הסעיפים עם התוספות והשינויים?
<איתי עצמון:>
סעיף 57ג מסעיף קטן (ב) עד סעיף קטן (ה). סעיף קטן (ו) נמחק.

הצבעה
בעד – פה אחד
סעיף 57ג(ב) עד 57ג(ה) כולל אושרו.
<היו"ר איתן כבל:>
אושר.
<איתי עצמון:>
וכמובן, הנושא של דיווח.
<היו"ר איתן כבל:>
אמרתי שזה כולל את התוספות.
<איתן ברושי (המחנה הציוני):>
לוועדת הכלכלה. 

<איתי עצמון:>
לוועדת הכלכלה כפי שהוקרא כאן. לעניין תוקפם של הסעיפים שכרגע אושרו בוועדה, אני אבקש לשמוע מה נציגי הממשלה מציעים לעניין תוקף הסעיפים. 
<היו"ר איתן כבל:>
על הוראת השעה אתה מדבר.

<איתי עצמון:>
כן, על הוראת השעה.
<מיכאל מקייה:>
החלטת הממשלה, לפני ההחלטה שעכשיו מקבעת את הוועדה הזו, הקימה בעצם ועדה שהייתה אמורה להגיש את המלצותיה, והגישה את המלצותיה עד סוף שנה שעברה. בעצם זו מעין ועדה ממשלתית שאומנם מוקמת בחוק, אבל זו עדיין ועדה ממשלתית. אנחנו לא מכירים ועדות שמייעצות ללא נקודת סיום של המלצותיה.
<היו"ר איתן כבל:>
מה אתה מציע, מיכאל?
<מיכאל מקייה:>
המלצתנו הראשונית הייתה לשלוש שנים, הגענו להסכמה עם כל משרדי הממשלה, למעט משרד - - -
<היו"ר איתן כבל:>
הגנת הסביבה, הגנ"ס.
<מיכאל מקייה:>
המשרד להגנת הסביבה, שהתוקף יהיה עד 2025.
<איתי עצמון:>
מה יהיה ב-2025?
<מיכאל מקייה:>
ב-2030 היעדים אמורים להיות מוצגים, המלצות שלא ניתנו ולא מומשו עד 2025. למען האמת אין לזה תוחלת אחרי המועד הזה. 

<יעל כהן-פארן (המחנה הציוני):>
למה? להקים אנרגיה מתחדשת זה מאוד מהר, זה רק עניין של להזיז את המערכות, לנער אותן. למה לא עד 2030? זאת השאלה. 
<מיכאל מקייה:>
אז מרגע כניסת המערכת לעבודה - - -

<היו"ר איתן כבל:>
תגיד לי, מיכאל, הבנתי את העניינים פה. זה לא מתנגדים. אתם מבקשים שזה יהיה 2025 ולא 2030, כמו שהגנת הסביבה אומרת. אני אגיד לך מה היתרון. תראה, אנחנו פה עוסקים ממש בחוק שהוא – בוא לא נרחיב את העניין, אלא מאי? בסוף יש כאן אמירות, ויש חשיבות לאמירות. אם החוק הזה בפועל הוא לא חוק שאתה אומר: קח את הפטיש הזה, תעביר אותו עד יום זה וזה לצד ההוא – בסוף הדקלרציה היא זו שמקבלת את החשיבות. כיוון שהחשיבות היא באמירה יותר מאשר אפילו בתוכן, אז אני רוצה לקחת את האמירה הזו ולדחוק אותה כמה שיותר רחוק. כי אתה אומר: ואללה, אני מתייחס לעצמי ברצינות ונותן לזה את המסגרת שבתוכה העסק הזה יוכל לפעול. 

לכן, אני סבור – והם לא דיברו אתי קודם, אף אחד לא דיבר אתי קודם, אני אומר את זה רק מאמירה פה סביב העניין הזה – להערכתי זה צריך להיות 2030.
<איתן ברושי (המחנה הציוני):>
אני רוצה להעיר הערה, ברשותך. תראו, אחת המטרות של החוק זה להבטיח ודאות ויציבות, ולכן נאמר תוכנית רב-שנתית. דובר פה על השקעות עם הרבה מאוד כסף, הרבה מאוד יזמים מחכים להחלטות האלה, והן לא משתנות כל יום, והן גם לא מתחלפות כמו הממשלות. הן החלטות ארוכות טווח. ולכן, הוודאות והיציבות הן כמעט המניע העיקרי להחלטות האלה, לחוק הזה שהוא עם המגבלות שלו. 

בעצם, אם אני אומר פה מילה, ברשותך, איתן, גם לא לחזור, מה יש בחוק הזה? יש שלושה חלקים בעיני: היעדים שהממשלה החליטה; תכנון רב-שנתי שאי-אפשר בלעדיו; והוועדה שנועדה להסיר חסמים ולקדם את יכולת הביצוע. זה כל מה שיש בחוק. הוא כל כך פשוט. לכן, די תמוה שכל כך הרבה מתעסקים אתו. 
ולכן, ככל שנרחיק את היעד של לוח הזמנים נאפשר ליותר אנשים להיכנס לתוך התוכנית, נאפשר לבנקים לתת הלוואות, נאפשר לתת ביטחונות וערבויות, נאפשר לעשות דבר רציני. ואני אומר לכם, חברי, אם היינו יכולים לציין הישגים גדולים היה מקום לחלק מההערות. אבל במציאות הזאת שאנחנו ב-3% לא מגיעים ליעד הראשוני, אז צריך לעשות מאמצים לא שגרתיים. אי-אפשר באמצעים שגרתיים לטפל בבעיות האלה. צריך פה משהו לא קונבנציונלי כדי להשיג את הפער שמישהו אחראי עליו. ולכם יש חלק בזה.
<היו"ר איתן כבל:>
תודה. ד"ר עמית מור, בבקשה.
<עמית מור:>
ראשית, אני באמת מסכים עם חברי הכנסת איתן ברושי ואיתן כבל שהוראות השעה עד 2030. הרי מה יקרה? היעדים שקבעה הממשלה, קבעה ב-2010, 2020, 10% אנרגיה מתחדשת, הלוואי שנגיע ל-5%. שנה שעברה היינו ב-2.5%. קבעה לפני שנה 17% בשנת 2020, יעדים מאוד מאוד נמוכים. בגרמניה כבר שנה שעברה היו ב-33%, בקליפורניה ב-26%. ב-2025 יקבלו מן הסתם יעדים חדשים לקראת 2040. 

לכן, החוק הזה, התיקון לחוק והדיווח צריך להיות פרמננטי, שנה שנה לאורך זמן לעקוב אחרי עמידה ביעדים ממשלתיים. ולכן, אני רואה חשיבות רבה בהתייצבות השנתית של מנכ"ל המשרד לדווח לוועדה הזאת, ולכן חשוב מאוד שלפחות הצהרתית פה יהיה 2030, לאחר מכן יוארך. 

<יעל כהן-פארן (המחנה הציוני):>
אדוני היושב-ראש, אני יכולה להעיר הערה? לעניין נציג ארגונים. אני מבינה שזה נתקל בהתנגדות ממשלתית ובוודאי שאנחנו לא רוצים שהחוק הזה לא יעבור.
<היו"ר איתן כבל:>
הבעיה לא בהתנגדות. זו לא ההתנגדות שלהם. 

<יעל כהן-פארן (המחנה הציוני):>
רגע, אני יכול להציע ניסוח בהסתייגות, ולבקש להוסיף סעיף (10) או (11) בסעיף קטן (ב) של 57ג: נציג ארגון הגג של ארגוני הסביבה ימונה על-ידי השר להגנת הסביבה לפי המנגנון הקיים בחוק ייצוג ארגונים. קיים חוק שלפיו הוא ממנה בכל ועדות התכנון וכו'. אז אני חושבת שזה יכול להיות די פשוט. ואני רוצה לומר למשרד האנרגיה – שכל כך פוחד מהציבור, אחר כך בוועדות אחרות הוא לא מבין למה יש כזה חוסר אמון בתהליכים שהוא מוביל – תנו לציבור נציג אחד, אתם תראו שזה רק פותר בעיות, זה לא גורם בעיות. תודה.
<יונתן אייקנבאום:>
זו בדיוק הכוונה בהסתייגות.
<היו"ר איתן כבל:>
לא רק הסתייגות, אני יכול להביא את זה לא בהסתייגות, אם אני יכול לעשות רוויזיה לעצמי ולהעלות את זה.
<לאה ורון:>
לא צריך רוויזיה, אפשר להוסיף את זה כתוספת לסעיפים.
<היו"ר איתן כבל:>
אפשר להוסיף כתוספת, אני מקבל. אני רוצה להבהיר. אם זה נותן מענה שאני לא צריך להתעכב בעניין, ומכיוון שגם הורדנו את נציג - - -
<איתן ברושי (המחנה הציוני):>
השמאי.
<היו"ר איתן כבל:>
השמאי הממשלתי.

<היו"ר איתן כבל:>
וגם זה נראה לי נכון.

<יעל כהן-פארן (המחנה הציוני):>
נכון, מדינת ישראל 2017.
<לאה ורון:>
יש לארגוני הסביבה ארגון גג?
<יעל כהן-פארן (המחנה הציוני):>
כן.

<איתן ברושי (המחנה הציוני):>
כן.

<יונתן אייקנבאום:>
כן, חיים וסביבה. 
<איתי עצמון:>
השאלה אם זה מונח סטטוטורי.

<יעל כהן-פארן (המחנה הציוני):>
כן, יציג, ויש לו נציגות. יש לו חוק ייצוג ארגונים.

<יונתן אייקנבאום:>
בהחלט כן, הוא אחראי למנות את הנציגים בוועדות התכנון, ויש לו מעמד. 
<איתי עצמון:>
אני מציע שנציגי המשרד להגנת הסביבה.
<לאה ורון:>
שתתייחס היועצת המשפטית של המשרד להגנת הסביבה.

<היו"ר איתן כבל:>
תודה.

<דרור וגשל:>
צריך לקבוע לו ניגוד עניינים.

<היו"ר איתן כבל:>
ברור, זה על-פי הכללים. הבנתי שאתה לא רוצה.

<דרור וגשל:>
לא, ממש לא זה, רק אומר שצריך לעשות את כל הדברים האלה.
<היו"ר איתן כבל:>
איך שאתה אומר את זה זה מתפרש כאילו אתה לא רוצה.
<דרור וגשל:>
זה מתקשר להערה הטכנית שלי.
<היו"ר איתן כבל:>
אבל הבנתי, קיבלתי. אמרתי, אם זו הדרך – הרי ממה חששתי? 
<דרור וגשל:>
שאלת אם זה לא פותר.
<היו"ר איתן כבל:>
ממה חששתי? אני לא מכיר את העולם זה, הייתי בו. אני היום לא, אז אני לא רוצה להתיימר על משהו שאני לא מתכתב אתו ביום יום. אמרתי שאם זה מצריך עכשיו קביעת כללים וכתיבת - - - 

<דרור וגשל:>
זה מצריך. 

<איתי עצמון:>
זה מצריך.

<יעל כהן-פארן (המחנה הציוני):>
יש חוק. אבל יש חוק ייצוג ארגונים, והוא מביא את הכללים.
<איתי עצמון:>
הוא לא בפני.

<היו"ר איתן כבל:>
אני מציע את הדבר הבא, אני רוצה שהארגונים יהיו חלק על-פי פחות או יותר הנוסח. אם יסתבר – אני כבר אומר לך – אם יסתבר שזה לא מצריך פה, שזה לא בדיוק מתכתב עם מה שאמרה - - - 
<איתי עצמון:>
זה מצריך. 

<היו"ר איתן כבל:>
אז תתייחס.

<איתי עצמון:>
אני אתייחס. הוועדה הבין-משרדית, כשמה כן היא, כוללת עכשיו לפי הסעיפים שאושרו בוועדה נציגים של משרדי ממשלה. ככל שמבקשים לעבות אותה אני כבר לא בטוח אם היא ועדה בין-משרדית, זה דבר אחד. 

והדבר השני הוא, ככל שמוסיפים לוועדה כזו נציגים שהם אינם עובדי המדינה, יש לקבוע בעניינים הוראות שונות לעניין ניגוד עניינים, והוראות נוספות, למשל, לעניין שמירת סודיות. יש כל מיני הוראות שקובעים בחקיקה ביחס לנציגים שהם גופים חוץ ממשלתיים. 
<דרור וגשל:>
חוק העונשין. 

<איתי עצמון:>
החלת דינים שונים, החלת הוראות מחוק העונשין שחלות על עובדי ציבור וכו'.
<איתן ברושי (המחנה הציוני):>
ואם זה משקיף זה אחרת? אם זה משקיף זה פותר את הבעיה?
<איתי עצמון:>
אם אינני טועה גם לגבי המשקיף נקבעות הוראות, אבל הוראות שונות.

<איתן ברושי (המחנה הציוני):>
כי אם זה משקיף וזה פותר, אז נלך על משקיף.
<איתי עצמון:>
כמובן שלמשקיף אין זכות הצבעה.

<איתן ברושי (המחנה הציוני):>
בסדר. 

<איתי עצמון:>
ההוראות שנקבעות בעניינו הן שונות.
<לאה ורון:>
מדובר על משקיף לוועדה בין-משרדית של משרדי ממשלה, אני לא יודעת איך זה משליך על השם.
<יונתן אייקנבאום:>
הוועדה הבין-משרדית להפחתת פליטות גזי חממה זו ועדה שאני חבר בה כחלק מהחברה האזרחית, למרות שהיא נקראת ועדה בין משרדית להפחתת פליטות גזי חממה. אין פה סתירה.
<איתן ברושי (המחנה הציוני):>
איתן, נו, גמור.

<היו"ר איתן כבל:>
שוב, אם זה מייצר עניינים, אז אני מוותר על זה. אם ירצו אחר כך להוסיף אנחנו נוסיף. הוראת שעה, אני מעלה להצבעה.
<איתי עצמון:>
הוראת השעה תהיה למשך 13 שנים, כלומר מיום פרסום החוק, שאז החוק נכנס לתוקף, ועד 13 שנים לאחר מכן, שזה בשנת 2030.
<לאה ורון:>
איילת נחמיאס ורבין מוותרת, שאיתן יצביע. 

<היו"ר איתן כבל:>
תודה. אני מעלה להצבעה הוראת שעה 2030, מי בעד? 

הצבעה

בעד – פה אחד
הצעת חוק משק החשמל (תיקון מס' 14) (תכנית רב-שנתית וועדה בין-משרדית לעניין ייצור חשמל מאנרגיה מתחדשת), התשע"ז–2017, אושרה.

<היו"ר איתן כבל:>
אושר. תודה רבה לכם. הצעת החוק אושרה לקריאה שנייה ושלישית. 

<יעל כהן-פארן (המחנה הציוני):>
שנייה, אני רוצה הסתייגות.

<היו"ר איתן כבל:>
אם גברתי רוצה להעלות הסתייגות. 
<יעל כהן-פארן (המחנה הציוני):>
להגיד את ההסתייגות? 

<היו"ר איתן כבל:>
אבל אין לה סיכוי, חבל, זה סתם. עזבי, איילת, זה לא. יעל, הרי הייתי הולך אתך, אבל ניסיתי, את ראית, אמיתי. 

אני מודה לכם מקרב לב.

<איתן ברושי (המחנה הציוני):>
תודה רבה.

<היו"ר איתן כבל:>
מקווה שתהיה התייחסות רצינית בצד של המשרדים, כמו המאבק שניהלתם פה על כל סנטימטר, על כל אות, על כל מילה, שגם זה יהיה המאבק בשטח כדי ליישם את החוק. תודה רבה. הישיבה נעולה. 

<הישיבה ננעלה בשעה 13:46.>

